Elak gelombang kedua

KUCHING: Rakyat Sarawak tidak harus berpuas hati dengan situasi semasa kes Covid-19 di negeri ini dan mesti sentiasa berwaspada, kata Menteri Kerajaan Tempatan dan Perumahan Dato’ Sri Dr. Sim Kui Hian.

Menurutnya, Kerajaan Sarawak memerlukan pertolongan, kerjasama, pemahaman dan solidariti rakyat Sarawak untuk mencegah penularan wabak itu sekali gus mengelak daripada terjadinya gelombang kedua seperti di Beijing, China.

Beliau berkata demikian mengulas mengenai empat kes positif Covid-19 direkodkan Sarawak pada Khamis yang melibatkan dua warga tempatan dan dua warganegara Indonesia.

“Seorang warga emas tempatan yang disahkan positif selepas menjalani ujian Covid-19 sebagai salah satu Prosedur Operasi Standard (SOP) sebelum menjalani pembedahan.

“Manakala seorang lagi tempatan adalah seorang lelaki yang membuat saringan sebagai langkah berjaga-jaga.

“Penjejakan kontak rapat yang agresif sedang giat dilakukan, namun ia tidak mudah kerana bukan senang untuk mengingati kembali orang yang anda temui dalam tempoh 14 hari ini,” katanya dalam catatan di Facebooknya, semalam.

Tambah Ahli Dewan Undangan Negeri (ADUN) Batu Kawa itu, sehubungan itu Kerajaan amat menggalakkan penggunaan teknologi dan applikasi seperti CovidTrace dan MySejahtera.

“Kita telah memberi nasihat kepada Jabatan Kesihatan Negeri Sarawak mengenai pengawasan masyarakat yang sistematik.

“Rawatan awal akan menyelamatkan nyawa dan mencegah lebih banyak orang dijangkiti,” tegasnya.

Ujarnya, setiap rakyat Sarawak mesti membantu dan memainkan peranan mereka dengan memuat turun aplikasi tersebut supaya pihak Kerajaan dapat melakukan penjejakan dengan lebih berkesan serta menghentikan penularan Covid-19.

See author's posts


Pogba mula ‘melekat’ di United

PAUL Pogba memuji peningkatan prestasi Manchester United, dengan berkata mereka sekarang adalah ‘pasukan yang tepat’ ketika mereka memburu kelayakan ke Liga Juara-Juara UEFA musim depan.

United, dalam rentak 17 pertandingan tanpa kalah dalam semua pertandingan, seri 2-2 dengam Southampton di tempat sendiri semalam, dengan terlepas peluang untuk memintas Chelsea dan Leicester di tempat ketiga dalam Liga Perdana Inggeris.

Pogba, yang menjaringkan gol pertamanya dalam musim yang dilanda masalah kecederaan dalam kemenangan 3-0 United di Aston Villa pada Jumaat, berkata kepada program rasmi perlawanan semalam bahawa pemain kini menarik ke arah yang sama.

“Seperti yang saya katakan sebelumnya, ini mengenai pasukan,” katanya.

“Anda boleh menyebutnya pasukan yang tepat. Kadang-kadang sebelum ini, kami mungkin terlalu bertahan atau terlalu menyerang dan kami tidak mempunyai keseimbangan atau kawalan ini.

“Sekarang anda dapat melihat bahawa kami memiliki keseimbangan itu dan ada lebih banyak struktur dan kami telah berusaha keras untuk itu. Peningkatannya sangat besar dan anda dapat melihatnya.”

Pemenang Piala Dunia dari Perancis itu berkata United, yang juga masih mengejar gelaran Piala FA dan Liga Europa, menuju ke arah yang benar tetapi belum sampai ke tempat yang mereka inginkan.

“United ialah mengenai trofi, kami tahu itu,” katanya. “Dan ini adalah piala yang kami tahun boleh kami dapatkan dan kami boleh menang.

“Kami tidak mahu melepaskan peluang ini. Kami akan melakukan yang terbaik untuk pergi dan mendapatkan kedua piala itu dengan memberikan segalanya.

“Kami merasa hebat. Itulah mentaliti sekarang – anda mempunyai mentaliti positif ketika anda mendapat keputusan yang baik, tetapi anda juga harus memiliki kemampuan untuk mengharungi permainan seperti yang kami lakukan dalam beberapa perlawanan terakhir kami.” – AFP

See author's posts


PERLUAS LIPUTAN BEKALAN AIR

KUCHING: Kementerian Utiliti telah menetapkan sasaran liputan 100 peratus untuk bekalan air terawat menjelang 2025 di negeri ini.

Menteri Utiliti, Dato’ Sri Stephen Rundi Utom berkata, untuk mencapai sasaran itu sebanyak RM18 bilion telah diperuntukkan dalam Rancangan Malaysia ke-12 untuk pelaksanaan Projek Bekalan Air.

“Pada masa ini keseluruhan liputan bekalan air di Sarawak adalah 84.1 peratus ini bermaksud kita harus meningkatkan lagi liputan bekalan air untuk mencapai sasaran liputan 100 peratus untuk bekalan air pada 2025.

“Untuk memastikan bahawa kita dapat mencapai sasaran ini, kementerian telah mengenal pasti projek-projek penting dan projek utama yang akan dilaksanakan di bawah Rancangan Malaysia ke-12 sehingga dapat memperluas liputan bekalan air ke lebih banyak kawasan,” katanya.

Beliau berkata demikian pada Majlis Menandatangani Memorandum Persefahaman (MoU) di antara Kementerian Utiliti dan Akademi Binaan Malaysia Wilayah Sarawak (ABM) dan Pusat Pembangunan Kemahiran Sarawak di Menara LCDA, di sini, semalam.

Dr Rundi berkata, projek bekalan air itu juga termasuk Pelan Induk Bekalan Air dan Grid Air dan melalui program Bekalan Air Alternatif Luar Bandar Sarawak (SAWAS).

“Projek bekalan air ini termasuk Pelan Induk Bekalan air dan Grid Air iaitu penyambungan saluran paip ke komuniti yang dapat dihubungkan dengan sistem rangkaian bekalan air yang ada dan pelaksanaan program Bekalan Air Alternatif Luar Bandar Sarawak (SAWAS) untuk kawasan pedalaman.

“Selain daripada projek-projek ini, kementerian saya juga telah menjalankan program Pengurusan Air Tanpa Hasil (NRW) secara holistik untuk mengurangkan NRW kepada 25 peratus di Sarawak,” ujarnya.

Sementara itu, Dr Rundi turut berkata, majlis menandatangani memorandum persefahaman di antara dua institusi pembelajaran itu merupakan tonggak penting bagi kementerian itu.

“Saya berharap kementerian akan lebih banyak kerjasama dengan institusi-institusi pembelajaran lain di masa hadapan untuk meningkatkan lagi kecekapan dan penyampaian perkhidmatan bekalan air ini adalah kerana kita perlu pekerja mahir yang bertauliah utk menjalankan kerja-kerja penyambungan paip dan juga penyelenggaraan bekalan air.

“Jadi saya berharap kerjasama ini dapat memberikan mempertingkatkan kualiti kerja dalam menyelenggarakan atau melaksanakan projek-projek bekalan air terutamanya di kawasan-kawasan yang agak terpencil di luar bandar,” katanya.

Oleh JEAKQLEYN YACHO

See author's posts


Tuntutan RM10 juta, Haniza bersedia

IPOH: Bekas Ketua Wanita PKR Haniza Mohd Talha yakin tidak ada tindakan boleh diambil terhadap beliau dan 18 lagi wakil rakyat PKR yang dikatakan berdepan surat tuntutan RM10 juta daripada parti itu kerana didakwa berpaling tadah.

Menurut Ahli Dewan Undangan Negeri (ADUN) Lembah Jaya itu, tuntutan terbabit juga bersifat ultra vires  iaitu melangkaui bidang kuasa.

“Saya nampak tindakan tersebut seperti ultra vires  yang bertentangan dengan Perlembagaan Persekutuan yang memberi hak kebebasan kepada mana-mana warganegara untuk menganggotai mana-mana pertubuhan yang berdaftar.

“Kita akan meneliti apakah saman yang dikenakan dan kita sudah bersedia dengan peguam untuk mengambil tindakan seterusnya,” katanya ketika ditemui pemberita pada Majlis Korban Persatuan Suri dan Anggota Bomba Wanita Perak Bersama Nation Of Woman (NOW) Perak serta Kempen Keselamatan Kebakaran di Balai Bomba Meru Raya, di sini semalam.

Haniza yang merupakan Presiden NOW diminta mengulas laporan media Rabu lalu  yang memetik kenyataan Bendahari Agung PKR Lee Chean Chung bahawa parti itu akan mengeluarkan surat tuntutan kepada  19 ahli Parlimen dan ADUN  PKR yang keluar parti agar  membayar pampasan RM10 juta masing-masing kepada parti.

Haniza juga berkata, beliau tidak keluar parti tetapi dipecat, selain dakwaan lompat parti adalah  tidak benar kerana beliau merupakan ADUN Bebas.

“Sekiranya saya menganggotai pertubuhan selain Keadilan (PKR), itu (juga) tidak menyalahi Perlembagaan Persekutuan,” katanya. – Bernama

See author's posts


82 tapak di Sarawak dikenal pasti untuk pelaksanaan 5G

KUCHING: Sebanyak 82 tapak telah dikenal pasti di Sarawak bagi pelaksanaan perkhidmatan telekomunikasi bertaraf 5G yang dijangka bermula tidak lama lagi.

Menteri Utiliti dan Telekomunikasi, Sarawak Datuk Julaihi Narawi berkata, pelaksanaan perkhidmatan itu akan dilakukan secara berperingkat dengan bandar raya Kuching dan Miri serta bandar Bintulu menjadi fasa pertama projek itu.

“Bandar Sibu pula dalam fasa kedua pelaksanaan. Digital Nasional Berhad (DNB) (anak syarikat Kerajaan Persekutuan) masih dalam fasa menganalisis ketersediaan Kerajaan Negeri terutamanya dalam fasiliti infra telekomunikasi,” katanya dalam kenyataan hari ini.

Julaihi berkata selain inisiatif yang dijalankan oleh pihak kerajaan Persekutuan, kerajaan Sarawak turut melaksanakan skim atau inisiatif sendiri bagi mendukung inisiatif bagi melaksanakan infrastruktur dan rangkaian 5G.

“Fokus (inisiatif adalah) untuk membekalkan perkhidmatan telekomunikasi yang bermutu yang dapat dilaksanakan segera di seluruh Sarawak. Contohnya, inisiatif di bawah SDEC (Sarawak Digital Economy Corporation Berhad) adalah Sarawak Rural Broadband Network (MySRBN),” katanya.

Julaihi berkata, Kementerian Utiliti dan Telekomunikasi Sarawak (MUT) baru-baru ini juga telah mengadakan sesi libat urus kedua bersama agensi dan pemain industri berkaitan telekomunikasi.

“Sesi kali ini lebih intensif dengan memfokus kepada isu-isu berbangkit berkenaan dengan perkhidmatan talian telefon mudah alih serta jaringan Internet yang masih perlu ditambah baik di beberapa kawasan yang telah dikenal pasti,” katanya.

Beliau berkata, sesi itu membuka ruang bagi setiap agensi membentangkan cabaran utama dalam membekalkan perkhidmatan talian telefon mudah alih serta jaringan Internet seperti proses izin lalu dan bentuk muka bumi yang sentiasa menjadi cabaran utama.

“Program ini juga menjadi platform untuk setiap agensi yang terlibat berusaha untuk menyelaraskan tujuan atau polisi sesama sendiri yang lebih memudahkan dalam membekalkan perkhidmatan talian telefon serta akses Internet,” katanya.

Agensi yang terlibat termasuk Lembaga Multimedia Sarawak, Suruhanjaya Komunikasi dan Multimedia Malaysia (MCMC), Unit Pemodenan Perkhidmatan Negeri (SSMU), SDEC, Sacofa Sdn Bhd (SACOFA), Sarawak Information Systems Sdn Bhd (SAINS) dan Sarawak Energy Berhad (SEB).

Penyedia perkhidmatan utama seperti Telekom Malaysia Berhad, CELCOM Axiata Berhad, Digi Telecommunications Sdn Bhd (Sarawak), Maxis Berhad and U Mobile Sdn Bhd turut sama dalam sesi libat urus itu. – Bernama

See author's posts


MSC 2.0 tarik lebih banyak pelaburan digital

KUALA LUMPUR: Kerajaan akan memperkenalkan MSC 2.0 dengan  penjenamaan serba baharu dan akan ditambah baik bagi tujuan menangani jurang digital sedia ada, mendepani cabaran dan kekangan semasa serta meningkatkan tawaran nilai Malaysia dalam menarik lebih banyak pelaburan digital ke seluruh negara.

Menurut Menteri di Jabatan Perdana Menteri (Ekonomi) Datuk Seri Mustapa Mohamed, usaha ini adalah sejajar dengan Rancangan Malaysia Ke-12, Rangka Tindakan Ekonomi Digital Malaysia (MyDIGITAL) dan Matlamat Pembangunan Mampan Pertubuhan Bangsa-Bangsa Bersatu.

Katanya, keputusan tersebut diambil menerusi mesyuarat keempat Majlis Ekonomi Digital dan Revolusi Perindustrian Keempat Negara yang dipengerusikan oleh Perdana Menteri Datuk Seri Ismail Sabri Yaakob hari ini.

“Selama 25 tahun, Perbadanan Ekonomi Digital Malaysia (MDEC) menerusi inisiatif MSC Malaysia telah berjaya meningkatkan sumbangan ekonomi digital dari sifar peratus kepada lebih 20 peratus kepada Keluaran Dalam Negara Kasar menjelang 2021,” katanya dalam kenyataan semalam.

Setakat 31 Disember 2020, beliau berkata, MSC Malaysia telah membantu negara meraih pelaburan berjumlah lebih RM384 bilion dan pendapatan berjumlah RM588 bilion.

Mustapa berkata negara telah berkembang menjadi kuasa ekonomi digital global dengan berada pada kedudukan tiga terbaik dalam Indeks Lokasi Perkhidmatan Global oleh Kearney sejak 2004 menerusi inisiatif ini.

“Oleh itu, usaha mendigitalkan ekonomi rakyat dan merakyatkan ekonomi digital akan diteruskan,” katanya.

Selain itu, katanya, kerajaan berpuas hati dengan pelaksanaan Pelan Jalinan Digital Negara menerusi Suruhanjaya Komunikasi dan Multimedia Malaysia (MCMC) yang mengikut jadual di mana sebanyak 6.427 juta premis mendapat liputan gentian optik, purata kelajuan jalur lebar mudah alih ditingkatkan kepada 31.34 Mbps dan liputan 4G meningkat kepada 94.03 peratus di kawasan berpenduduk sehingga suku ketiga 2021.

“Rangkaian 5G di seluruh Malaysia akan dilaksanakan secara agresif bertujuan mencapai sasaran liputan 80 peratus di kawasan berpenduduk menjelang 2024 bagi memastikan negara kembali setanding dengan negara-negara jiran dalam masa terdekat,” katanya.

Bagi mendorong adaptasi teknologi digital oleh perusahaan mikro, kecil dan sederhana (PMKS), Mustapa berkata MyDIGITAL Corporation akan menganjurkan Program Pemerkasaan Pendigitalan PMKS Kebangsaan 2021 pada 21 hingga 23 Nov 2021.

Katanya program ini diadakan dengan kerjasama Kementerian Komunikasi dan Multimedia, Kementerian Pembangunan Usahawan dan Koperasi, Kementerian Perdagangan Antarabangsa dan Industri, MDEC, MCMC serta agensi kerajaan dan swasta yang berkaitan.

“Majlis pelancaran akan dirasmikan di Bera, Pahang oleh Perdana Menteri. Program ini diadakan untuk berkongsi maklumat mengenai pakej rangsangan atau sokongan yang disediakan oleh kerajaan Persekutuan dan negeri, pihak swasta, serta berkongsi pengalaman usahawan yang telah mencapai kejayaan daripada bantuan-bantuan tersebut,” katanya.

Mustapa berkata mesyuarat tersebut memutuskan bahawa Kementerian Sains, Teknologi dan Inovasi melalui agensi Cradle Fund Sdn. Bhd menyelaras dan memantau pelaksanaan Malaysia Startup Ecosystem Roadmap (SUPER) 2021-2030 melalui platform MYStartup dalam usaha meletakkan Malaysia pada kedudukan 20 teratas dalam ekosistem pemula niaga global menjelang 2030.

Selain itu, beliau berkata pencapaian inisiatif MyDIGITAL akan dijadikan sebagai indeks petunjuk prestasi utama (KPI) untuk menteri-menteri dan ketua jabatan selaras dengan kepentingan ekonomi digital. – Bernama

See author's posts


Fazzrudin bantai balik Chong, DAP

KUCHING: Pengerusi Parti Tindakan Demokratik (DAP) Sarawak, Chong Chieng Jen mungkin mengalami amnesia separa dan tidak dapat membezakan antara fakta dan fiksyen.

Demikian kata Ketua Setiausaha Politik kepada Premier Sarawak, Fazzrudin Abdul Rahman berikutan kenyataan Chong yang mencabar Gabungan Parti Sarawak (GPS) untuk menamakan projek dibiayai persekutuan yang dibatalkan Pakatan Harapan (PH) ketika memerintah negara.

“Sungguh mengecewakan dan menyedihkan apabila melihat DAP dan PH terpaksa menafikan dan ‘membasuh tangan dosa’ mereka kepada rakyat Sarawak apabila datang untuk memancing undi mereka pada Pilihan Raya Umum ke-15 (PRU-15) ini.

“Chong sama ada sangat pelupa atau berpura-pura lupa bahawa PH telah membatalkan projek di Sarawak sejurus selepas mengambil alih kuasa.

“Hakikatnya projek itu dibatalkan di Sarawak dan beberapa daripadanya diteruskan oleh Kerajaan Negeri.

“Chong sendiri dalam tempoh empat tahun yang lalu telah mengakui bahawa projek-projek ini telah dibatalkan dan cuba mengubahnya, melabelkan projek infrastruktur yang sangat diperlukan ini sebagai “projek udara panas” pada 2018.

“Ini selepas beliau gagal menunaikan janjinya untuk meneruskan projek-projek ini, mengatakan bahawa beliau akan membawanya sendiri kepada ketua partinya, Setiausaha Agung DAP ketika itu dan Menteri Kewangan Lim Guan Eng untuk meneruskan projek-projek ini.

“Kita hanya boleh membuat spekulasi bahawa tuntutannya ‘ditembak jatuh’ oleh tuan politiknya, justeru dia terpaksa mengikut parti dan mengikut arahan,” katanya dalam satu kenyataan media hari ini.

Menurut Fazzrudin, pada 2019, Chong bukan sahaja sekali lagi mengakui bahawa projek-projek ini dibatalkan tetapi beliau menghina rakyat Sarawak, memberitahu mereka supaya tidak menjadi ‘crybaby’ atas projek-projek yang dibatalkan itu.

Alasan beliau ketika itu ialah pemotongan bajet untuk beberapa projek adalah tindakan yang perlu untuk menyelamatkan negara daripada muflis.

“Saya bertanya kepada Chong, adakah dia kini mengakui bahawa projek-projek ini telah dibatalkan? Bukankah dia yang memberitahu rakyat Sarawak supaya tidak menjadi ‘crybaby’ terhadap projek yang dibatalkan?

“Bagi rakyat Sarawak, kami tidak memaafkan dan tidak melupakan DAP dan Pakatan Harapan di atas layanan keras mereka terhadap Sarawak, walaupun mereka menafikan,” kata Fazzrudin.

Oleh MOHD NEENATUL AIZAL

See author's posts


Kes positif di Indonesia 51,427, kematian 2,683

JAKARTA: Sebanyak 63 lagi kematian akibat Covid-19 di Indonesia bagi tempoh 24 jam, manakala kes positif virus itu terus meningkat kepada 51,427 kes.

Menurut jurucakap Pemerintah Indonesia berkenaan Covid-19, Achmad Yurianto, bagi tempoh 12 tengah hari semalam sehingga 12 tengah hari ini, 1,240 kes positif baharu, manakala jumlah kematian keseluruhan kini 2,683 orang.

“Sebanyak 13,506 pesakit masih dalam pemantauan Covid-19,” katanya pada sidang media hariannya yang disiarkan menerusi YouTube rasmi Badan Nasional Pengurusan Bencana (BNPB) Indonesia.

Provinsi Jawa Timur mencatatkan jumlah kematian tertinggi keseluruhan iaitu 796 kes, diikuti provinsi Jakarta (616 kes), Kalimantan Selatan (178), Jawa Barat (173) dan selebihnya di wilayah lain di Indonesia.

Provinsi Jawa Timur terus mencatatkan peningkatan kes positif dan kematian mendadak, sejak Ramadan lepas, dipercayai akibat pergerakan orang ramai pulang ke kampung menyambut perayaan Aidilfitri baru-baru ini.

Sehingga kini, provinsi Jawa Timur mencatatkan jumlah kes positif kedua tertinggi selepas Jakarta iaitu 10,545 kes, dengan tambahan 356 kes baharu dan 32 kematian bagi tempoh 24 jam lepas. Kes positif di Jakarta kini 10,591. – Bernama

See author's posts


Bujang Berani Iban II

TUSUN KE-52

JEMAN perintah Raja Brooke Bujang Berani Iban selalu disebut Orang Putih ‘Iban fears no tribes; the most feared headhunting tribes & The Vikings of the East’.

Sir Malcom John MacDo- nald (Commissioner-General British For South East Asia) numbuhka sedadu Iban Trac-kers 1948 ti betuaika Penghulu Jinggut Anak Penghulu Atan ari Kapit, Sarawak.

Jeman Emergency Malaya, Bujang Berani Iban ti tebilang dikangauka orang indu, ‘Bujang Malaya’; sida tu mih dua pelatun Iban Trackers / Sarawak Rangers ti nyadi 1st Manchester Regiment & 1st Experimental Platoon taun 1953; 1st South East Asia Elite Force lalu nerima puji ari Sir Gerald Templer; ‘World Best Fighters’, ku iya.

Jeman Konfrontasi Malaysia- Indonesia, Presiden Soekarno mega nyebut, “Military Iban came uninvited, now go all tenteraku lost his life – a lot of divorced body and head. They were so fast that the human eye cannot see”.

BEMUNSUH NGELABAN

PARAKU & PGRS

Sebedau aku mai pemacha mansik pasal ‘perjuangan’ sedadu Borders Scouts, Sarawak Rangers (Malaysian Rangers) jeman perang Komunis Sarawak, aram kita meda dulu sejarah tauka pun laya Perintah Malaysia di Sarawak enggau gerila Gerempung Komunis Sarawak ti bepun ari gerempung ‘Pasukan Rakyat Kalimantan Utara (PARAKU)’ enggau ‘Pasukan Gerila Rakyat Sarawak (PGRS) @ Sarawak People’s Guerillas Forces (SPGF)’.

Gerempung Komunis Sara-wak (The Sarawak Communist Movement) mega setanah enggau Presiden Indonesia, Sukarno; sama mantah penumbuh menua Malaysia 16 September 1963. Komunis Sarawak semina nyukung lalu deka meda semua nengeri di Borneo ti dipegai British numbuhka menua North Kaliman- tan. Idea tu mega datai ari A. M. Azahari, ti nyadi Kepala Parti Rakyat Brunei (Brunei People’s Party) ti bekaul enggau Presi- den Sukarno di Pulau Jawa taun 1940.

Udah rayat ‘Brunei Revolt’ ti betuaika A. M. Azahari alah ba taun 1962, Perintah British Borneo begulai engggau Polis ‘Malaysian Special Branch’ nangkap lebih 700 iku kaban Gerempung Komunis Sarawak ti masuk gerempung ‘North Kalimantan Communist Party’: ‘Pasukan Gerila Rakyat Sarawak (PGRS)’ enggau ‘The North Kalimantan People’s Army (PARAKU)’.

Sedadu PGRS @ SPGF ditumbuh kena 30 March 1964 ba Gunung Asuansang di Kali- mantan Barat betuaika Ke- pala SPGF / PGRS nyengkaum Bong Kee Chok, Yang Chu Chung enggau Wen Ming Chyuan. Maya nya bala PGRS bisi 800 ti bepengkalan ba Batu Hitam di Kalimantan Barat ti dibantu 120 iku pera-nak menua Indonesia. Parti Komunis Indonesian (PKI) mega bisi datai maya nya ti betuaika Sofyan. Bala PGRS suah ngayau ke Sarawak tang suah agi sida ngiga kaban lalu numbuhka pampang penyukung sida di Sarawak.

PRESIDEN SUKARNO

‘ANTI-WESTERN’

Nitihka ripot penulis Will Fowler, Gerila Gerempung Ko- munis Sarawak nerima latih nitihka chara gaya sedadu ba kem Sedadu di Indonesia. Maya nya, Presiden Sukarno endang orang ti nyukung idea Komunis China sereta enda rinduka Orang Putih ‘Anti-Western’. PKI bekereja- sama enggau Sukarno ti mantah penumbuh menua

Malaysia ti dikumbai sida ‘Neo-Colonialist Conspiracy’ lalu nyukung serakup semua nengeri di Borneo ti dikuasa British nyadi sebuah menua ti meredeka ti deka ditumbuhka sida Kalimantan Utara. Nambahka nya, Gerempung Komunis Sarawak udah ngaga pelan deka ngayau Balai Polis lalu nyerang ngena chara ngenyit raban sedadu Malaysia nunda chara ti digaga Parti Komunis Malaya maya Emergensi Malaya 1948.

Maya nya mega, ‘The North Kalimantan People’s Army’ @ Pasukan Rakyat Kalimantan Utara (PARAKU) udah ditumbuhka Bong Kee Chok semak Sungai Melawai di Kalimantan Barat lalu dibantu Parti Komunis Indonesia kena 26 Oktober 1965. Maya nya SPGF @ PGRS ti betuaika Komander Yang bejalaika pengawa sida di Barat Sarawak lalu NKPA @ PARAKU bejalaika pengawa sida di Timur Sarawak. Raban sedadu gerila NKPA @ PARAKU betuaika Lam Wah Kwai lalu udah nya diganti Bong Kee Chok. Nitihka rekod penulis, Kenneth Conboy, Soebandrio betemu enggau Kepala Gerempung Komunis Sarawak di Bogor. Udah nya Nasution nganjung pelatih sedadu ari Regimen Para Komando Angkatan Darat (RPKAD) Battalion ke Nangabadan semak garis menua Sarawak lalu ngelatih urung 300 iku gerila Gerempung Komunis Sarawak.

Menua Indonesian ti betuai- ka Presiden Sukarno maya nya ngaga pelan deka nguna sedadu Komunis Sarawak ngambu dulu ngayau Sarawak jeman Konfrontasyen Indonesia-Malaysia ‘Ganyang Malaysia’Kayau keterubah raban Gerempung Komunis Sarawak (SCO) selalu diuluka Kepala Sedadu Indonesia ‘Non-commissioned officers’ ari ‘The Marine Commandos (Korps Komando Operasi, KKO), The Army Para-Commandos (Re- gimen Para Kommando Angaton Darat (RPKAD)’ enggau ‘The Air Force Paratroopers (Pasukan Gerak Tjepat, PGT)’.

Antara taun 1965 ngagai 1990, Gerempung Komunis Sarawak majak chakah nge- laban sedadu Malaysia (Malaysian Rangers, Police Field Force (PGA) sereta Border Scouts. Kena nangkup munsuh nya Perintah Malaysia di Sarawak numbuhka mayuh pelan ngentrol sekeda tempat ari Jalai Kuching-Serian Bagi Kesatu Sarawak ba taun 1965. Genturung pendiau tu dikelingi dawai duri sebaka enggau Genturung Pendiau baru tauka disebut Skim Puru maya Emergensi Malaya. Pelan Briggs nya mujur nagang gerila Gerempung Komunis Sarawak (SCO) bulih bantu pemakai enggau perengka perang ari mensia mayuh. Berindik ari Penyarut 13 Mei 1969, semua raban komunis dibuai ari parti SUPP lalu ngujungka parti nya begempung enggau Parti Bumiputera (PBB, SNAP) ti merintah Sarawak dalam Kunsil Nengeri.

Oleh HARRY USUP UMBAR

See author's posts


Badut lakukan sanitasi tarik perhatian masyarakat

SEORANG badut yang melakukan kerja sanitasi mengubat kerinduan masyarakat untuk melihat keletah karakter lucu itu selepas kelibat mereka lama tidak kelihatan sejak penularan wabak Covid-19.

Badut antara yang ‘pupus’ ketika penularan pandemik itu namun, seorang badut dikenali sebagai ‘Peewit de Clown’ membuat kemunculan dengan melakukan kerja-kerja sanitasi dari rumah ke rumah bagi memerangi wabak berbahaya kini.

Kesungguhan melakukan aktiviti ‘fogging clown’ oleh Shaharul Hisam, 43, dengan mengenakan kostum badut di sekitar Taiping baru-baru ini ternyata menarik perhatian dan berjaya menggembirakan orang ramai terutamanya kanak-kanak yang kebosanan ketika berada di rumah.

Shaharul berkata, dia mula menceburi aktiviti badut bertemakan solekan Agus sejak 2012 dengan menerima tempahan untuk beraksi pada majlis keraian terutamanya Hari Kanak-Kanak dan Hari Kantin Sekolah.

Bagaimanapun, pendapatannya sebagai badut hilang selepas penularan Covid-19 berikutan tiada anjuran majlis dibenarkan untuk dia memberi perkhidmatan seperti membuat belon dan pertunjukan silap mata.

“Saya kemudian mula melakukan kerja-kerja sanitasi dengan berpakaian badut sejak Perintah Kawalan Pergerakan 3.0 untuk mencipta kelainan dan ternyata ia mendapat sambutan dan diterima masyarakat namun ia dijalankan dengan mematuhi prosedur operasi standard iaitu saya mengenakan pelitup muka dan pelindung muka selain menjaga jarak dengan penghuni.

“Saya mempunyai beberapa pasang kostum yang dijahit oleh ibu saya malah solekan Agus ini dipilih kerana karakter yang ceria dengan ciri berbentuk hati pada mulut apabila kita senyum,” katanya ketika ditemui di rumahnya di Kampung Aman sini.

Bercerita lebih lanjut, Shaharul berkata walaupun terpaksa mengambil masa antara 15 hingga 45 minit untuk bersiap menjadi badut dan hanya mengenakan bayaran rendah iaitu RM50 bagi setiap rumah namun, dia gembira melakukan kerja berkenaan.

Menurutnya, kemahiran dalam aktiviti badut boleh didalami menerusi perkongsian dalam persatuan seperti ‘Kami Clown’ yang ditubuhkan sejak 2012 dan Muslim Clown Malaysia sejak 2019 yang terdiri daripada ahli badut seluruh negara manakala di negeri ini, terdapat hampir 30 badut dalam Muslim Badut Malaysia Perak.

Katanya, rata-rata badut di negara ini mengharapkan negara segera pulih daripada Covid-19 supaya majlis-majlis keraian dapat diadakan dan aktiviti itu dapat kembali menceriakan suasana kerana pendapatannya menerusi kerja sanitasi hanya diperoleh kira-kira 30 peratus daripada pendapatan sebelum ini.

Sementara itu, seorang pelanggan Mohd Ezry Azmin Abdul Wahab, 41, berkata dia berminat untuk mencuba perkhidmatan fogging clown itu selepas melihat perkongsian seorang pengguna dalam laman sosial Facebook baru-baru ini.

“Bagi saya ia menarik dan lain daripada yang lain malah saya tidak pernah jumpa badut membuat sanitasi seperti ini,” kata bapa kepada tiga anak itu. – Bernama

See author's posts


PPK peneraju pertanian moden

ADENG EDRUS

LIMBANG: Pertubuhan Peladang Kawasan (PPK) perlu menjadi penggerak untuk membantu memodenkan sektor pertanian di negeri ini.

Menteri Muda Pemodenan Pertanian, Tanah Adat dan Pembangunan Wilayah, Datuk Dr Abdul Rahman Ismail berkata, PPK boleh memainkan peranan dengan membeli peralatan moden untuk aktiviti pertanian yang boleh disewa atau dijual kepada petani di kawasan masing-masing.

Ini bagi memastikan warga tani di Sarawak terlibat sama dalam kegiatan pertanian moden yang diterajui syarikat swasta, katanya pada pelancaran simbolik Input Pertanian Program Fasilitasi Pertanian (AFF) Dewan Undangan Negeri Bukit Kota di Pejabat PPK Limbang.

Beliau yang juga Ahli Dewan Undangan Negeri Bukit Kota turut menyeru PPK untuk meningkatkan jumlah keahlian dan menjadi pendorong kepada Good Agriculture Practice (GAP) yang berteraskan teknologi moden.

Dr Abdul Rahman menasihati warga tani supaya tidak membazir masa dengan melayan berbagai berita viral yang tidak mendatangkan faedah atau terlalu terpengaruh dengan permainan politik yang keterlaluan.

Sebaliknya mereka perlu menggunakan kemudahan teknologi komunikasi untuk mempelajari teknologi pertanian moden yang boleh diperolehi daripada saluran Youtube dan sebagainya, katanya.

Dr Abdul Rahman turut menjelaskan tumpuan kepada penanaman nangka madu dan durian Musang King akan dipergiatkan tahun depan.

Ini berdasarkan permintaan tinggi ke atas kedua-dua produk itu di pasaran luar negara, tegas beliau.

Menyentuh mengenai projek pembinaan Pusat Pengumpulan dan Pemprosesan (CPPC) Limbang, beliau mengakui projek itu mengalami kelewatan sama seperti projek infrastruktur lain akibat arahan Perintah Kawalan Pergerakan (PKP) dan wabak Covid-19.

Namun beliau memberi jaminan projek itu akan diteruskan dan dijangka siap penghujung tahun depan.

Oleh itu, penglibatan aktif warga tani dalam sektor pertanian harus ditingkatkan bagi memenuhi permintaan CPPC Limbang kelak.

Ini sejajar dengan wawasan Sarawak untuk menjadi pengeluar makanan utama menjelang tahun 2030.

See author's posts


428 CALON TIDAK DUDUKI SPM

KUCHING: Seramai 428 pelajar daripada 32 sekolah di seluruh Sarawak tidak dapat menduduki peperiksaan Sijil Pelajaran Malaysia (SPM) yang berlangsung pada semalam.

Timbalan Ketua Menteri Datuk Amar Douglas Uggah Embas berkata, calon terbabit berada dalam Perintah Kawalan Pergerakan Diperketatkan (PKPD) yang seramai 414 orang dan dan 14 lagi positif Covid-19.

“Daripada jumlah tersebut, 205 pelajar ialah lelaki dan 223 pelajar perempuan,” katanya pada sidang media perkembangan Covid-19 di sini, semalam.

Terdahulu, Pengarah Pendidikan Negeri Sarawak, Dr. Norisah Suhaili memberitahu seramai 35,312 pelajar di Sarawak menduduki peperiksaan SPM 2020 yang bermula 22 Februari hingga 25 Mac 2021.

Jelasnya lagi, calon-calon berkenaan akan menduduki SPM di 294 pusat peperiksaan dengan diawasi seramai 226 penyelia kawasan dan 2,566 pengawas peperiksaan.

Oleh ASYRAF HALIM

See author's posts


Harga MSM Malaysia mungkin meningkat

KUALA LUMPUR: Penanda aras niaga hadapan minyak sawit mentah (MSM) Malaysia mungkin didagangkan lebih tinggi pada bulan Jun dan Julai pada harga RM2,400 satu tan metrik jika pengeluar minyak makan kedua terbesar di dunia itu mengekalkan jumlah eksportnya yang lebih tinggi, termasuk eksportnya ke India, Pemilik dan Pengasas Bersama Palm Oil Analytics, Dr. Sathia Varqa.

Namun, apabila pengeluaran mencapai puncaknya dari bulan Ogos hingga Oktober, harga komoditi mungkin turun sedikit hingga RM2,200 setan metrik.

“Jumlah eksport dari Malaysia ke India adalah positif pada bulan Mei, kita melihat sokongan terhadap niaga hadapan minyak sawit mentah pada dua minggu lepas,” katanya pada sesi webinar global bertajuk “Is Covid-19 a Bull or a Bear for Veg Oils?” anjuran Persatuan Pengeluar Minyak Sayuran India.

India, pembeli utama minyak sawit Malaysia, telah menyambung semula pembelian minyak sawit selepas empat bulan, dalam persekitaran meningkatkan hubungan perdagangan antara kedua-dua negara, kata Sathia.

Contohnya untuk bulan Mac, Malaysia hanya mengeksport 10,806 tan minyak sawit ke India, penurunan 97 peratus berbanding tahun sebelumnya dan jumlah bulanan terendah sejak tahun 2000.

Sathia berkata, bagi empat bulan pertama tahun 2020 eksport minyak sawit Malaysia turun sebanyak 25 peratus berbanding tempoh Januari hingga April 2019.

Mengenai pengeluaran, Malaysia dan Indonesia, akan menyaksikan pengeluaran yang lebih rendah ketika menghadapi cabaran penularan Covid-19.

Pengeluaran Malaysia dijangka turun kepada 19 juta tan pada tahun 2020 dari 19.85 juta pada tahun 2019 sementara pengeluaran Indonesia kemungkinan tidak akan berubah, iaitu sebanyak 45 juta tan.

Walaupun Malaysia mengurangkan cukai eksport MSM kepada sifar peratus pada bulan Jun dari 4.5 peratus pada bulan Mei dan Indonesia meningkatkan levi antara AS$5 hingga AS$ 55, eksport MSM Malaysia akan menikmati potongan harga.

Ini menjadikan MSM Malaysia lebih murah daripada Indonesia antara AS$10 hingga AS$15, katanya.

“Ini adalah perkara baik untuk Malaysia dalam jangka pendek. Namun, jika Indonesia memutuskan untuk membatalkan levi atau mengurangkan levi, maka segalanya akan berubah dan sebaliknya. (Sekiranya Malaysia memutuskan untuk mengubah cukai eksportnya, MSM Indonesia akan menjadi lebih murah di pasaran global).

“Sementara itu, tatkala perdagangan antara China dan Amerika Syarikat (AS) masih tidak menentu, China mungkin tidak akan meneruskan pembelian minyak kacang soya dari AS dan beralih ke Brazil.

“Tetapi ketika Covid-19 telah banyak memberi kesan di sektor pertanian, China mempunyai pilihan untuk membeli minyak makan dari Malaysia dan Indonesia dan dengan harganya yang lebih murah, Malaysia mungkin mendapat lebih banyak keuntungan,” katanya.

Dr, James Fry dari LMC International Ltd, yang turut serta dalam sesi webinar itu yang berlangsung selama tiga jam dengan jumlah sebanyak 12,000 peserta dalam talian, berkata, permintaan biodiesel pasti merosot kerana penggunaan bahan bakar telah terjejas akibat penularan Covid-19.

“Namun, permintaan biofuel ditentukan oleh dasar kerajaan. Mandat sering diumumkan tetapi tidak selalu dilaksanakan. Di Malaysia, kita telah melihat mandat B20 (campuran 20 peratus biodiesel) ditunda beberapa kali, mungkin kerana kerajaan tidak mahu membayar subsidi yang lebih besar atau mahu pemandu (pengguna) membayar lebih banyak untuk bahan bakar.

“Indonesia, dengan mandat B30 yang jauh lebih besar telah menghadapi masalah untuk membiayai mandat tersebut dengan memerlukan pengeluar membayar levi eksport yang tinggi kepada satu dana untuk memastikan biodiesel kekal berdaya saing,” katanya. – Bernama

See author's posts


Rugi lebih RM38,000 ditipu sindiket kerja sambilan

SIBU: Seorang kerani mengalami kerugian berjumlah RM38,206.78 akibat terpedaya dengan tawaran pekerjaan sambilan yang ditawarkan oleh satu sindiket penipuan baru-baru ini.

Menurut Ketua Polis Daerah Sibu ACP Zulkipli Suhaili, Bahagian Siasatan Jenayah Komersil Ibu Pejabat Polis Daerah (IPD) Sibu telah menerima satu laporan berhubung perkara berkenaan, semalam.

“Mangsa dalam lingkungan umur 30-an itu mengakui berminat dengan tawaran berkenaan (kerja sambilan) menerusi aplikasi media social facebooknya yang menjanjikan pulangan lumayan.

“Mangsa lalu menekan pautan Whatsapp dan berhubung dengan suspek berkenaan tawaran kerja,” jelasnya menerusi siaran media, hari ini.

Katanya, mangsa telah diambil bekerja serta dimaklumkan perlu membuat tempahan hotel melalui laman web bookingchampspormo sepertimana yang diarahkan.

“Mangsa seterusnya membuat bayaran bagi tempahan tersebut ke dalam akaun bank yang diberikan.

“Pada Selasa lalu (9 Mei 2023) mangsa telah membuat 13 tempahan seperti yang diarahkan dengan 13 kali bayaran kepada lima akaun bank.

“Mangsa juga dijanjikan untuk mendapat gaji RM388 bagi setiap lima slot tempahan yang dibuat, namun manga tidak pernah menerima sebarang gaji.

“Mangsa sedar dirinya ditipu setelah diminta membuat pembayaran sebanyak RM34,000 kononnya bagi tujuan melepaskan gaji yang disekat oleh pihak bank,” ujarnya.

See author's posts


NIOSH gariskan dua teras strategik

KUCHING: Program yang akan dilaksanakan oleh Institut Keselamatan dan Kesihatan Pekerjaan Negara (NIOSH) pada tahun ini akan berlandaskan agenda untuk mempertingkat dan memperkasakan keselamatan dan kesihatan pekerjaan (KKP) kepada rakyat Malaysia.

Pengerusi NIOSH, Datuk Wilson Ugak Kumbong berkata, semua aktiviti dan program tersebut adalah merangkumi latihan dan pendidikan, pembangunan dan penyelidikan serta penyebaran maklumat.

“Tahun ini NIOSH akan menggariskan dua teras strategik dalam Pelan Bisnes NIOSH 2022 (NIOSH Business Plan 2022), iaitu menambah baik standard KKP di tempat kerja serta memperkukuhkan kelestarian perniagaan NIOSH.

Selain itu, NIOSH juga akan memperkenal dan mempromosikan produk baharu dan sedia ada selaras dengan inisiatif #Keluarga Malaysia yang diperkenalkan oleh Yang Amat Berhormat Perdana Menteri.

“#Keluarga Malaysia terdiri daripada tiga tonggak, iaitu inklusiviti (menghormati dan menyayangi ahli keluarga), kebersamaan (persamaan dalam semua perkara) dan kepuasan (bersyukur dan redha),” jelasnya.

Beliau berkata demikian sewaktu berucap sempena Program Majlis Amanat Bersama Staf NIOSH di Ibu Pejabat NIOSH Bangi yang dijalankan secara bersemuka dan atas talian melibatkan staff di seluruh Negara.

Menjelas lanjut, Wilson berkata aktiviti dan latihan khusus akan dipertingkat dan tumpuan akan diberikan kepada menghasilkan lebih banyak modul latihan.

Tambahnya, latihan adalah komponen utama dalam mewujudkan pekerja yang mempunyai amalan KKP yang baik di tempat kerja.

Dalam majlis sama, beliau turut menyampaikan bantuan kepada 22 orang staf mangsa banjir yang terkesan akibat bencana banjir baru-baru ini.

Oleh RYNNA SHA’ERRA

See author's posts


Buka semula ekonomi bukan keputusan terburu-buru

KUALA LUMPUR: Keputusan membenarkan sebahagian aktiviti ekonomi disambung kembali mulai Isnin ini dalam tempoh Perintah Kawalan Pergerakan (PKP) fasa empat bukan satu tindakan tergesa-gesa memandangkan kerajaan telah mengkaji dan memastikan negara memenuhi syarat yang ditetapkan Pertubuhan Kesihatan Sedunia (WHO).

Menteri Kewangan Tengku Datuk Seri Zafrul Abdul Aziz berkata kerajaan bagaimanapun tidak memaksa mana-mana syarikat untuk memulakan semula operasi dengan segera kerana ada perniagaan yang mungkin perlu melaksanakan persediaan terlebih dahulu serta memenuhi pula syarat yang ditetapkan kerajaan.

“Contohnya, bagi restoran, pemilik perlu memastikan premis dapat dibersihkan dan sebagainya…jadi tak semestinya semua bahagian ekonomi dapat dibuka nanti,” katanya dalam program Eksklusif di saluran TV3 semalam.

Beliau berkata berdasarkan pelan enam fasa yang digariskan WHO — memutuskan (resolve), berdaya tahan (resilient), memulakan semula (restart), pemulihan (recovery), menggiatkan (revitalise) dan membuat pembaharuan (reform), 6R — untuk kerajaan membuka semula ekonomi, negara kini berada pada fasa ketiga.

“Seterusnya kita berharap sebelum akhir Mei ini, Perdana Menteri (Tan Sri Muhyiddin Yassin) akan dapat mengumumkan program bagi pelan pemulihan.

“Ini kerana setiap industri mengalami impak berlainan, contohnya industri pelancongan terjejas paling teruk kerana Covid-19, kita akan mempunyai pelan yang berbeza untuk industri tersebut,” katanya.

Mengenai kadar pengganguran dan penutupan perniagaan, Tengku Zafrul berkata isu tersebut bukan dihadapi oleh Malaysia sahaja malah Amerika Syarikat dan Eropah turut mencatatkan kadar pengganguran lebih tinggi.

Beliau berkata bagaimanapun di Malaysia isu itu ditangani menerusi peruntukan subsidi upah RM13.8 bilion yang diumumkan kerajaan dalam Pakej Rangsangan Ekonomi Prihatin Rakyat termasuk penambahan peruntukan RM7.9 bilion di bawah pakej tambahan PKS.

“Kita mahu seramai mungkin rakyat untuk kekal mempunyai pekerjaan, dan Pertubuhan Keselamatan Sosial menjangkakan 500,000 pekerja akan terjejas, yang boleh menjadi lebih teruk (sekiranya tanpa pakej Prihatin),” katanya.

Selain itu, beliau berkata Keluaran Dalam Negara Kasar (KDNK) Malaysia mungkin mengalami unjuran menguncup 3.0 hingga 4.0 peratus susulan penguatkuasaan PKP yang melebihi lima minggu, berbanding -2.0 hingga 0.5 peratus seperti diumumkan Bank Negara Malaysia ketika PKP berlangsung bagi minggu kedua.

Mengenai nisbah hutang berbanding KDNK, yang kini berada pada 51 peratus, beliau berkata hutang negara dijangka tidak meningkat memandangkan ia masih berada di antara dua dengan tiga peratus di bawah had tersebut.

“Kita ada siling untuk hutang luar negara iaitu RM35 billion. Kita masih ada ruang,” katanya.

Bagi perancangan jangka panjang, beliau menasihatkan syarikat serta usahawan kecil dan sederhana supaya melabur dalam bidang digital serta melengkapkan perniagaan dengan ilmu yang betul dalam menuju ke arah Industri 4.0- Bernama

See author's posts


Jerebu mula landa negara

PUTRAJAYA: Dua kawasan mencatatkan bacaan status kualiti udara pada tahap tidak sihat semalam iaitu di Segamat, Johor dan Tanah Merah, Kelantan, demikian menurut Jabatan Alam Sekitar (JAS).

Ketua Pengarah Alam Sekitar Wan Abdul Latiff Wan Jaffar berkata Indeks Pencemar Udara (IPU) yang dicatatkan di Segamat adalah 139 manakala Tanah Merah adalah 109 yang direkodkan setakat 2.00 petang semalam.

Bacaan IPU antara 0 hingga 50 dikategorikan paras baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat), manakala 300 ke atas berbahaya.

Beliau dalam kenyataan hari ini berkata, negara sekarang berada dalam fasa peralihan monsun bermula 23 Mac lepas dan dijangka berakhir pertengahan Mei depan.

Berdasarkan laporan oleh Jabatan Meteorologi Malaysia, katanya dalam fasa tersebut, rantau negara akan menerima tiupan angin lemah dari pelbagai arah yang meningkatkan potensi kejadian ribut petir dan hujan lebat berserta angin kencang dalam jangka masa yang singkat.

“Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak,” katanya.

Beliau berkata JAS akan sentiasa memantau trend bacaan IPU di seluruh negara dari semasa ke semasa dan menjalankan rondaan operasi mencegah pembakaran terbuka secara harian.

Sementara itu, Wan Abdul Latiff berkata berdasarkan laporan oleh Pusat Meteorologi Khas ASEAN (ASMC) pada 12 April lepas, terdapat tiga titik panas dikesan melalui imej satelit Pentadbiran Lautan dan Atmosfera Kebangsaan (NOAA20) masing-masing di Selangor, Terengganu dan Sarawak.

“Titik panas yang dikesan akan disiasat mengikut Seksyen 29A, Akta Kualiti Alam Sekeliling 1974,” katanya.

Dalam keadaan cuaca panas dan kering, beliau berkata keadaan persekitaran kelihatan berjerebu terutama selepas waktu puncak disebabkan pelepasan asap kenderaan, industri, aktiviti kerja tanah dan juga kejadian pembakaran terbuka di beberapa kawasan di Semenanjung Malaysia.

“Ini disebabkan oleh habuk-habuk halus yang terhasil daripada aktiviti tersebut akan memantul cahaya matahari menyebabkan keadaan udara berjerebu,” katanya.

Wan Abdul Latiff berkata kebakaran tanah gambut yang berlaku di Riau, Indonesia sedikit sebanyak turut menyumbang kepada peningkatan bacaan IPU di selatan pantai barat Semenanjung Malaysia.

Beliau mengingatkan orang ramai agar tidak melakukan pembakaran terbuka terutama di kawasan tanah gambut, tapak pelupusan sampah atau membiarkan tanah atau premis kepunyaan mereka dimasuki atau dicerobohi pihak tidak bertanggungjawab sehingga menyebabkan pembakaran terbuka untuk tujuan tertentu atau dengan tidak sengaja.

Menurut Seksyen 29A Akta Kualiti Alam Sekeliling 1974, mereka yang disabitkan dengan kesalahan melakukan pembakaran terbuka boleh dikenakan denda maksimum RM500,000 atau penjara selama tempoh maksimum lima tahun atau kedua-duanya sekali, serta kompaun maksimum sebanyak RM2,000 juga boleh dikenakan atas setiap kesalahan. – Bernama

See author's posts


Favre tidak mahu mengambil risiko ke atas Haaland

JURULATIH Borussia Dortmund, Lucien Favre menegaskan bahawa dia akan menolak desakan untuk menggesa Erling Braut Haaland kembali dalam kesebelasan utama untuk mengelakkan penyerang remaja itu berada di bawah tekanan yang tidak perlu.

Haaland, 19, masuk sebagai pemain gantian untuk menjaringkan gol kemenangan terakhir Dortmund di Fortuna Duesseldorf pada hari Ahad yang berjaya mengesahkan kelayakan mereka ke Liga Juara-Juara UEFA musim depan.

Bayern Munich mendahului Dortmund di tempat kedua dengan tujuh mata dengan baki tiga perlawanan lagi, dan kemenangan di Werder Bremen pada hari Rabu akan mengesahkan gelaran Bundesliga kelapan berturut-turut.

Pemain antarabangsa Norway, Haaland telah menjaringkan 11 gol dalam 12 perlawanan liga sejak tiba dari Salzburg pada bulan Januari, tetapi dia telah mengalami kecederaan lutut akhir-akhir ini.

Dengan kedudukan empat teratas yang sudah terjamin, Favre berkata Haaland tidak mungkin akan bermain di tempat sendiri menentang Mainz yang terancam penyingkiran pada hari Khamis.

“Dia berusia 19. ia perkara biasa dia kadang letih,” kata Favre dalam sidang media semalam.

“Dia masih berkembang, telah mengalami kecederaan dua atau tiga kali sejak dia berada di sini.

“Kita harus berhati-hati dan mengeluarkan apa yang dia lakukan. Jika tidak, itu akan berbahaya.”

Sama seperti yang dilakukannya di Duesseldorf, Julian Brandt akan bermula di bahagain serangan berbanding Haaland menentang Mainz.

“Kami ada rancangan dengannya (Haaland),” jelas Favre.

“Tidak mungkin banyak pemain dapat bermain tiga perlawanan dalam satu minggu,” tambah jurulatih dari Switzerland itu, dengan Dortmund juga menghadapi RB Leipzig di tempat ketiga Ahad ini.

“Kami memerlukannya. Saya suka mentalitinya, dia selalu mahu bermain, dia selalu mahu menang.

“Tentu saja dia masih harus berkembang dan memiliki banyak potensi.” – AFP

See author's posts


Samling derma peralatan kesihatan

KAPIT: Hospital Kapit menerima sumbangan peralatan kesihatan daripada
Syarikat Samling Resources, semalam.

Sumbangan tersebut diserahkan oleh Ahli Dewan Undangan Negeri (ADUN) Bukit
Goram, Jefferson Jamit Unyat kepada Pengarah Hospital Kapit, Dr Ivan Vun.

Sumbangan tersebut berupa pelbagai peralatan perubatan dan kesihatan
seperti topeng penutup hidung dan mulut (topeng pembedahan), pensanitasi tangan
dan termometer laser.

Bercakap kepada pemberita, Jamit berterima kasih kepada Syarikat Samling
Resources atas keprihatinan sumbangan peralatan perlindungan diri (PPE) kepada
Hospital Kapit.

Katanya, Hospital Kapit, pejabat kesihatan daerah dan klinik kesihatan juga
mendapat manfaat melalui tanggungjawab sosial korporat (CSR) Syarikat Samling
Resources.

“Sebagai wakil rakyat, saya ingin mengucapkan terima kasih kepada Syarikat
Samling Resources atas kemuliaan hati mereka yang menyokong usaha gigih untuk
membendung penyebaran virus Covid-19.

“Terima kasih atas sumbangan topeng penutup hidung dan mulut kali kedua.
Sebelumnya mereka menyumbangkan 50,000 topeng serupa kepada Jawatankuasa
Pengurusan Bencana Kapit untuk diedarkan kepada semua petugas barisan hadapan.

“Hari ini, 60,400 keping topeng muka khas untuk petugas kesihatan. Ini
adalah sokongan moral yang terbaik kepada petugas kesihatan yang bekerja dengan
dedikasi untuk melindungi masyarakat daripada jangkitan virus Covid-19,”
ujarnya.

Jamit turut berterima kasih kepada semua petugas barisan hadapan yang
bekerjasama untuk membendung penyebaran virus ke Kapit.

“Kami sangat berterima kasih atas usaha tanpa lelah anda sepanjang
pelaksanaan Perintah Kawalan Pergerakan (PKP) yang mencabar ini.

“Usaha kolektif anda membuahkan hasil dan kami di Kapit adalah zon hijau.
Kita harus terus bersemangat sehingga berjaya mengatasi ancaman virus ini,”
ujarnya lagi.

Sebanyak 60,400 keping topeng akan diedarkan kepada semua jabatan kesihatan
dan klinik kesihatan di daerah Kapit, Song dan Belaga.

Turut hadir Timbalan Residen Kapit, Galong Luang, Pegawai
Daerah Kapit, Cerisologo Sabut, Pegawai Daerah Bukit Mabong, Douglas Pungga,
Setiausaha Majlis Daerah Kapit (MDK) dan Pengarah Klinik Kesihatan Kapit, Dr
Farhani Samat.

See author's posts


Jangan buat pembelian panik – KPDNHEP

SIBU: Kementerian Perdagangan Dalam Negeri Dan Hal Ehwal Pengguna (KPDNHEP) Cawangan Sibu menasihati orang ramai agar tidak membuat pembelian panik ekoran kenaikan kes Covid-19 baru-baru ini.

Ketua Cawangan KPDNHEP Cawangan Sibu, Kelyn Bolhassan @ Haliward berkata, situasi pembelian panik ini tidak sepatutnya berlaku kerana hasil pemantauan mendapati bekalan barangan di semua sektor peruncitan mencukupi.

“Kementerian sentiasa memantau secara harian semua barang keperluan pengguna di seluruh bandar Sibu agar sentiasa mencukupi dan mudah diperolehi di pasaran, sekali gus mampu menampung keperluan pengguna secara berterusan.

“Antara barang yang dipantau termasuk gula,minyak masak, tepung gandum,beras, cecair sanitasi dan pelitup muka,” katanya dalam satu kenyataan,semalam.

Oleh itu, katanya, pengguna dinasihatkan untuk mengelak pembelian panik kerana ia boleh memberi kesan kepada kekurangan bekalan barangan keperluan di dalam pasaran.

“Pihak peniaga juga dinasihati supaya mengadakan kawalan kendiri,jika perlu bagi mengelak pembelian yang berlebihan dan kuantiti yang besar.

“Anggota penguatkuasa KPDNHEP Cawangan Sibu giat melakukan pemantauan setiap hari bagi memastikan bekalan mudah diperolehi,” ujarnya.

Sehubungan itu, Kelyn memberitahu, sekiranya terdapat masalah bekalan atau aduan mengenai kegiatan peniaga yang tidak beretika,orang ramai boleh menyalurkan maklumat kepada kementerian melalui aplikasi telefon pintar Ez ADU,portal e-aduan :https://e-aduan.

kpdnhep.gov.my/.“Pengguna juga boleh menghubungi Bilik Gerakan KPDNHEP Sibu di talian 084-335662 atau WhatsApp ke 019-2794317 (Aduan  Pengguna).

“Selain itu, pengguna juga boleh menghantar e-mel ke alamat ‘e-aduan@ kpdnhep.gov.my,” jelasnya lagi.

See author's posts


Thailand: Pembangkang dominasi pilihan raya, runding bentuk kerajaan baharu

BANGKOK: Dua parti pembangkang utama Thailand, Move Forward dan Pheu Thai mendominasi pilihan raya semalam dan kini sedang mengadakan pakatan serta rundingan untuk membentuk kerajaan.

Sebanyak 99 peratus kertas undi selesai dikira, parti prodemokrasi yang popular dalam kalangan pengundi muda, Move Forward, mendahului dengan memenangi 113 kerusi manakala Pheu Thai yang dikaitkan dengan bekas perdana menteri Thailand yang dibuang negeri, Thaksin Shinawatra, memperole 111 kerusi, memetik laman sesawang Suruhanjaya Pilihan Raya (SPR) Thailand.

Parti Bhumjaithai, yang diketuai oleh Timbalan Perdana Menteri dan Menteri Kesihatan, Anutin Charnvirakul, menduduki tempat ketiga dengan memperoleh 68 kerusi.

Parti Palang Pracharat, parti utama pakatan pemerintah diketuai Timbalan Perdana Menteri, Prawit Wongsuwan, mendapat 39 kerusi manakala Parti United Thai Nation (UTN), yang menamakan Perdana Menteri Prayuth Chan o-cha sebagai calon Perdana Menteri sekadar memperoleh 23 kerusi sekali gus menduduki tempat kelima.

Sementara itu, Parti Demokrat diketuai Timbalan Perdana Menteri Jurin Laksanawisit memenangi 22 kerusi.

Pada Ahad, kira-kira 39 juta atau 75.14 peratus daripada 52 juta pengundi menunaikan tanggungjawab mereka memilih 400 wakil dewan perwakilan dan 100 kerusi diperuntukkan berdasarkan perwakilan berkadar.

Berdasarkan data SPR, Parti Move Forward dijangka memenangi 38 kerusi senarai parti, Pheu Thai (29), Bhumjaithai (tiga), Palang Pracharat (dua), United Thai Nation (13) dan Demokrat (tiga).

Bagaimanapun, dua parti pembangkang – Move Forward Party dan Pheu Thai Party berdepan lalaun sukar untuk membentuk kerajaan baharu, berikutan perlembagaan tentera selepas rampasan kuasa 2014.

Di bawah perlembagaan, 250 senator yang dilantik oleh junta mempunyai suara dalam pemilihan perdana menteri dan membentuk kerajaan.

Undian senator tidak pernah berpihak kepada pembangkang. Bagi menjadi perdana menteri Thailand, parti yang memenangi majoriti mesti memperoleh sekurang-kurangnya 376 daripada jumlah 750 undi di parlimen dua dewan.

Pemimpin Parti Move Forward, Pita Limjaroenrat, berkata adalah jelas bahawa parti itu telah mendapat sokongan padu daripada rakyat dan merupakan parti utama dalam pembentukan kerajaan baharu.

“Saya akan menjadi perdana menteri anda, sama ada anda mengundi saya atau tidak, saya akan berkhidmat untuk anda,” menurut ciapannya di Twitter.

Beliau berkata parti itu akan berbincang dengan Pheu Thai mengenai perjanjian gabungan dan tetap menentang parti yang disokong tentera.

Sementara itu, Paetongtarn Shinawatra, mengucapkan tahniah kepada kejayaan Move Forward dan “gembira untuk mereka”.

“Kami bersedia untuk berbincang dengan Parti Move Forward,” katanya sambil menambah parti dengan undi terbanyak akan mengetuai gabungan itu.

Pilihan raya itu adalah yang pertama diadakan sejak protes besar-besaran pada 2020 dan kedua sejak rampasan kuasa tentera pada 2014 yang menyaksikan penyingkiran kerajaan dipilih. – Bernama

See author's posts


Pulut panggang tetap popular ketika PKP

AWANG KUSHAIRY JUNAIDI

LAWAS: Biarpun berniaga secara atas talian (e-Bazar) dalam tempoh Perintah
Kawalan Pergerakan (PKP) sempena bulan Ramadan kali ini, namun pasangan
adik-beradik Anisah dan Aishah, sudah bersedia serta yakin menerima banyak
tempahan, termasuk untuk Aidilfitri nanti.

Setiap kali menjelang Hari Raya Aidilfitri sebelum ini, lebih 2,000 biji
pulut panggang pelbagai inti mampu dijual, manakala untuk Bazar Ramadan sekitar
1,000 biji sehari.

Bagaimanapun, tidak dinafikan berniaga pada bulan Ramadan dan Aidilfitri dalam
tempoh PKP kini, mungkin memberi kesan dan menyebabkan jumlah tempahan pulut
panggang tidak sebanyak tahun-tahun sebelumnya.

Ini kerana, menurut Anisah, apabila berniaga pada Bazar Ramadan, jumlah
pengunjung adalah ramai dan suasananya amat meriah.

“Mereka termasuklah pelanggan bukan Islam yang datang lebih awal untuk
membeli dan menikmati pelbagai juadah makanan kita, termasuk pulut panggang.

“Malah, ada juga dalam kalangan mereka yang datang dari Daerah
Sindumin dan Sipitang, Sabah, semata-mata untuk membeli pulut panggang kami
dalam jumlah yang banyak,” kata Anisah dan Aishah atau nama sebenar
mereka, Nor Siti Anisah Mohd Zaini dan Dayang Siti Nor Aishah Mohd Zaini,
semasa ditemui di Banting, Lawas, kelmarin.

Jika sebelum ini, pelanggan tetap dari Sabah membuat tempahan yang banyak,
mereka akan berurusan berhampiran dengan sempadan Sindumin, Sabah / Merapok,
Lawas.

Untuk pengetahuan, mereka sebenarnya bukan hanya berniaga juadah makanan
ketika Ramadan dan Syawal sahaja, malah hampir setiap hari, sehingga membuatkan
mereka dikenali ramai.

Ketika bulan Ramadan dan PKP ini, dalam sehari, Aishah berkata, sebanyak 10
kilogram beras pulut diperlukan dan mampu menghasilkan kira-kira 1,000 biji
pulut panggang berintikan tahai, udang, daging, ayam, ikan bilis dan bubuk.

Katanya, permintaan dan tempahan untuk pulut panggang berintikan tahai dan
udang amat menggalakkan dalam tempoh PKP ini.

Aishah menambah, mereka mengakui berniaga secara e-Bazar juga membolehkan
mereka menyediakan pesanan pelanggan dengan lebih awal, lancar dan tepat.

“Untuk bulan puasa, kami menerima tempahan bermula jam 8 malam dan
ditutup pada jam 1 petang,” jelas mereka yang berniaga ditemani ibu,
Rokiah Abi, sebagai pemberi semangat.

Untuk tempahan e-Bazar, mereka membuat penghantaran secara percuma untuk
pelanggan di kawasan Banting, Rancangan Kampung Banting (RKB), Bandar Lawas dan
sekitarnya, manakala caj sebanyak RM2 untuk kawasan Melusok dan Belimbing.

Bagi pelanggan di kawasan Punang dan Kuala Lawas, caj penghataran tertentu
juga akan dikenakan, namun ia bergantung kepada had jumlah tempahan.

Selain itu, pelanggan juga terdiri daripada penduduk dari daerah Limbang
serta dari negara jiran, seperti Temburong, Negara Brunei Darussalam.

Mereka berharap, tempoh PKP menjelang Aidilfitri nanti, bukan menjadi
halangan untuk mereka menerima jumlah tempahan yang banyak, seperti tahun-tahun
sebelumnya.

See author's posts


Warga emas ceria dapat rumah baharu

KUCHING: Ahli Dewan Undangan Negeri (ADUN) Batu Kitang, Lo Khere Chiang telah menyempurnakan penyerahan Projek Penambahbaikan Rumah Miskin Sarawak (PPRMS) milik seorang warga emas, Ng Ah Fook, semalam.

Lo Khere Chiang yang juga Pengerusi Majlis Perbandaran Padawan (MPP) memberitahu, pemilik rumah tersebut tinggal bersama ibunya yang sudah uzur dan tidak mempunyai pekerjaan yang tetap sehingga tidak mampu menampung kos membaiki rumah.

Jelasnya, perkara tersebut mendapat perhatian beliau untuk menggunakan peruntukan dana PPRMS RM15,000 bagi membaik pulih rumah Ng Ah Fook.

Kerja-kerja membaik pulih telah dilaksanakan secara gotong-royong oleh Jawatankuasa Kemajuan dan Keselamatan Kampung (JKKK) Pasar Kota Padawan Batu 10 dengan kerjasama pihak RELA Daerah Padawan yang telah siap sepenuhnya pada 16 April 2021.

ADUN Batu Kitang itu juga merakamkan penghargaan kepada semua pihak yang menghulurkan bantuan bagi mempercepatkan proses penambahbaikan rumah Ng Ah Fook.

“Saya sangat bertuah kerana semua pihak terutamanya pihak JKKK Pasar Kota Padawan Batu 10 telah berganding bahu menyiapkan rumah ini dengan baik sekali.

“Mereka juga menghulurkan bantuan dari segi kewangan di samping membantu mereka yang memerlukan,” katanya.

Oleh NUR AIN OTSMAN

See author's posts


JBPM Kapit jalankan operasi sanitasi

AKUN GIMAN

KAPIT:Jabatan Bomba dan
Penyelamat Malaysia (JBPM) Bahagian Kapit menjalankan Operasi Sanitasi
nyahkuman di beberapa kawasan awam sekitar bandar ini.

Operasi tersebut turut
dijalankan di Masjid Jabal An-Nur Kampung Baru dan Kampung Muhibbah, Stadium
Bletih, Kompleks Kerajaan Negeri Bletih, pasar serta kedai runcit dan Tadika
Perpaduan Bunga Mawar dan Bunga Orkid.

Selain itu, St. Mary
Immaculate Conception Church, BEM SIB Church, Methodist Hock Ing Church,
Ibupejabat Polis Daerah Kapit dan beberapa tempat lain turut dinyahkuman dalam
operasi tersebut.

Terdahulu, Majlis Daerah
Kapit (MDK) yang turut mempunyai pasukannya sendiri juga melakukan pembasmian
kuman di Pasar Teresang, Gelanggang Kenyalang, Pasar Malam Kapit, bangunan
pejabat majlis dan beberapa lokasi lain.

See author's posts


1.7 juta penduduk ‘dikurung’

UJIAN CALITAN… Seorang wanita melakukan ujian calitan untuk diuji bagi Covid-19 di tapak pengumpulanujian calitan di Beijing, China. • Foto AFP

BEIJING: China meletakkan 1.7 juta orang di bawah perintah berkurung di wilayah Anhui tengah yang mana pihak berkuasa melaporkan hampir 300 kes baharu semalam dalam rentetan terbaharu wabak yang menguji pendekatan tanpa toleransi Beijing terhadap Covid-19.

China merupakan ekonomi utama terakhir yang terikat dengan strategi ‘Sifar-Covid’, bertindak balas kepada semua kes dengan perintah pengasingan yang ketat dan kempen ujian yang sukar.

Wabak di Anhui,lokasi para pegawai pertama kali menemui ratusan kes minggu lalu muncul ketika ekonomi China mula pulih daripada sekatan berbulan-bulan di Shanghai dan sekatan Covid-19 yang mengganggu di ibu kota Beijing.

Dua daerah di wilayah itu iaitu Sixian dan Lingbi mengumumkan penutupan minggu lalu dengan lebih 1.7 juta penduduk hanya dibenarkan meninggalkan rumah mereka jika mereka menjalani ujian.

Rakaman dari Kameran Rakaman Tertutup (CCTV) penyiar negeri menunjukkan jalan kosong di Sixian pada hujung minggu dan orang ramai berbaris untuk ujian besar-besaran pusingan keenam mereka dalam beberapa hari kebelakangan ini.

Wilayah itu melaporkan 287 jangkitan baharu semalam, termasuk 258 orang yang tidak mempunyai simptom, menurut Suruhanjaya Kesihatan Kebangsaan China, menjadikan jumlah kes yang ditemui hanya lebih 1,000 kes.

Gabenor Wilayah, Wang Qingxian menggesa Pihak Berkuasa Tempatan untuk menangkap setiap minit dan bersungguh-sungguh melaksanakan saringan pantas serta kuarantin pantas dan pelaporan kesdalam satu kenyataan yang diterbitkan oleh kerajaan Anhui.

Wilayah Jiangsu yang berjiran juga melaporkan 56 jangkitan tempatan baharu di empat bandar.

Walaupun kes kekal rendah berbanding populasi besar China, pegawai menegaskan dasar ‘Sifar-Covid’ adalah perlu untuk mencegah malapetaka penjagaan kesihatan, menunjukkan sumber perubatan yang tidak sekata dan kadar vaksinasi yang rendah dalam kalangan warga tua.

Tetapi, strategi itu menjejaskan ekonomi kedua terbesar di dunia dan penguatkuasaan yang keras mencetuskan protes yang jarang berlaku di negara yang dikawal ketat itu.

Pengasingan antarabangsa China juga mendorong beberapa perniagaan dan keluarga asing yang mempunyai sumber kewangan untuk membuat rancangan keluar.

Pihak berkuasa negara mengumumkan pengurangan keperluan kuarantin untuk ketibaan antarabangsa bulan lalu, meningkatkan kebanyakan pasaran Asia kerana pelabur berharap langkah itu dapat memberikan rangsangan kepada ekonomi Beijing yang merosot akibat Covid-19.

Tetapi, Pegawai Kesihatan Lei Zhenglong menegaskan dasar kuarantin baharu itu sama sekali bukan melonggarkan pencegahan dan kawalan (Covid-19). -AFP

See author's posts


Projek perintis rumah guna tenaga solar di Samariang

KUCHING: Projek perumahan baharu 15 unit di Samariang dikenali sebagai ‘Hainton Residences’ akan menjadi premis perumahan pintar berinovasi menggunakan Pemeteran Tenaga Bersih (NEM) yang pertama di Sarawak.

Projek itu adalah kerjasama antara Gabungan Binaan Jurutenaga Sdn Bhd dan Universiti Teknologi Sarawak (UTS) yang akan disokong oleh Sarawak Energy Berhad (SEB) sebagai agensi pelaksana NEM di Sarawak.

Menteri Utiliti dan Komunikasi, Datuk Julaihi Narawi berkata, rumah ini akan dilengkapi dengan pemasangan Solar Photovoltaic (solar PV) yang akan disambungkan ke Grid Elektrik Sarawak berdasarkan Garis Panduan NEM yang telah diperkenalkan Kementerian Utiliti dan Telekomunikasi pada Ogos 2021.

“NEM adalah satu mekanisme pengebilan bagi pengguna solar PV menjana dan mengeksport kembali tenaga elektrik ke grid elektrik berdasarkan pengimbangan ‘satu satu’.

“Ini bermakna satu kilowat jam (kWj) yang dieksport ke grid akan diimbangi dengan satu kWj yang digunakan daripada grid. Ini akan mengurangkan bil elektrik pengguna,” katanya berucap pada majlis pelancaran NEM yang pertama di Sarawak di sini, hari ini.

NEM adalah konsep mesra alam yang diperkenalkan oleh Kerajaan Persekutuan pada 2016 dengan peruntukan 500MW sebagai insentif solar untuk meningkatkan penggunaan tenaga solar di Malaysia. NEM menggunakan sistem fotovolta (PV).

Julaihi berkata, teknologi itu adalah titik permulaan tepat dan relevan dalam menyahut seruan Premier Sarawak, Datuk Patinggi Tan Sri Abang Johari Tun Openg sejajar dengan hala tuju agenda hijau pada ketika dunia sedang menghadapi isu perubahan iklim dan pemanasan global.

“Dalam pada itu, ia juga sesuai dengan perubahan dalam sektor tenaga yang berlaku di seluruh dunia.

“Ini juga adalah peluang kepada penguna domestik untuk turut serta dalam agenda hijau dan pemuliharaan alam sekitar dalam menghadapi isu perubahan iklim,” katanya.

Beliau berkata, sistem solar PV dengan penjanaan terkumpul 244 kilowatt-peak (kWp) akan dipasang di perumahan ini.

“Jumlah kuasa yang akan dieksport ke grid adalah dianggarkan sehingga 279,000 kilowatt-jam setahun. Penjanaan ini akan meningkatkan kapasiti terpasang dan peratusan penjanaan campuran tenaga boleh baharu grid. Tenaga ini akan digunakan untuk menampung keperluan pengguna lain termasuk di sektor komersial dan industri,” katanya.

Selain itu, pemaju juga akan berusaha untuk mendapatkan pensijilan Indeks Bangunan Hijau (GBI).

“Ini adalah satu perkembangan yang menarik bagi sektor tenaga dan sektor perumahan Sarawak.

“Inisiatif ini akan turut membuka jalan untuk kepakaran dalam penyelidikan berkenaan penggunaan solar di Sarawak.

“Usaha seperti ini dapat menjadi pemangkin pasaran solar panel di Sarawak supaya pulangan pelaburan dapat dicapai lebih cepat oleh pengguna,” katanya.

Oleh NUR AIN OTSMAN

See author's posts


Cegah salah guna dadah di SMK Subis

BATU NIAH: Pelajar merupakan tulang belakang dan pewaris kepimpinan negara pada masa depan.

Justeru adalah wajar untuk memastikan para pelajar ini mempunyai pengetahuan dan kefahaman mengenai bahaya dadah.

Dalam usaha pencegahan di institusi pendidikan, Agensi Antidadah Kebangsaan (AADK) Miri meneruskan usaha pencegahan di Sekolah Menengah Kebangsaan (SMK) Subis, baru-baru ini.

Seramai 80 pelajar Tingkatan 4 dan 5 dari Sekolah Menengah Kebangsaan (SMK) Subis menyertai  Program Lebih Cegah! Amalan Hidup Sihat Tanpa DARVIH.

Program seumpama ini juga bantu menyedarkan pelajar dan ahli komuniti mengenai peranan dan tanggungjawab mereka dalam merancang, menggerak dan melaksanakan program dan aktiviti pendidikan pencegahan serta rawatan dan pemulihan dadah.

Program anjuran pihak pengurusan SMK Subis dengan kerjasama AADK Miri dan Pejabat Pendidikan Daerah (PPD) Subis dalam usaha Fasa pengekalan penghijauan Kawasan Berisiko Tinggi (KBT) di Daerah Subis.

Dalam program itu,  AADK Miri mengadakan pameran Antidadah dan sesi ceramah yang disampaikan oleh Ketua Unit Pencegahan dan Kesedaran Awam Sophia Anne Boddy Jabu.

Pada masa sama, AADK turut mengingatkan orang ramai supaya tidak terlibat dengan sebarang aktiviti berkaitan pemprosesan, pembekalan, penyeludupan, penjualan dan penagihan dadah.

Oleh Adum Liu

See author's posts


Warga emas ditemukan selamat kurang 24 jam hilang

MUKAH: Tidak sampai 24 jam dilaporkan hilang, seorang lelaki warga emas ditemui dalam keadaan selamat dalam radius 1,000 meter dari Pos Kawalan Bomba (PKB) di Sungai Penakub, Kampung Sesok, hari ini.

Pusat Gerakan Operasi (PGO) Bomba Sarawak memberitahu, mangsa berumur 75 tahun dikhuatiri hilang selepas keluar rumah untuk ke kebun rumbia di Sungai Penakub sejak dari pagi semalam (Rabu) dan tidak pulang ke rumah.

“Pengadu yang bimbang akan keselamatan bapanya (mangsa) berusaha untuk mencari dan mengesan, tetapi gagal sehinggalah laporan polis dibuat pada hari ini (Khamis).

“Pasukan mencari dan menyelamat (SAR) terdiri bomba, polis dan RELA memulakan operasi pencarian di kawasan kebun rumbia.

“Pencarian SAR dibahagikan kepada dua pasukan dengan kaedah ‘base line method’ dengan anggaran radius 1,000m sehingga 2,000m,” jelasnya menerusi kenyataan, hari ini.

Kenyataan itu memberitahu, mangsa ditemui selamat dalam radius 1000 meter dari PKB oleh pasukan penyelamat, 11.00 pagi.

“Pasukan penyelamat membawa mangsa keluar menggunakan perahu ke jeti Kampung Penakup, seterusnya diserahkan kepada Unit Bantuan Perkhidmatan Kecemasan (EMRS) untuk rawatan awal dan kemudiannya dibawa ke Hospital Mukah untuk tindakan selanjutnya.

“Operasi ditamatkan 11.30 pagi,” ujarnya.

Oleh AKUN GIMAN

See author's posts


MDS, PDRM, RELA pantau pematuhan SOP

BEKENU : Majlis Daerah Subis (MDS), Polis Diraja Malaysia (PDRM) dan Jabatan Sukarelawan Malaysia (RELA) pantau wajib penggunaan pelitup muka yang merupakan prosedur operasi standard (SOP) bagi mengekang penularan Covid-19 di sekitar Pekan Bekenu semalam.

Jurucakap MDS, pemantauan itu dilakukan atas arahan kerajaan tentang penguatkuasa penggunaan pelitup muka berkuatkuasa pada 1 Ogos lalu.

Katanya, pemantauan telah dilakukan di TRC Bekenu, premis kecilan, kedai runcit dan kedai makan.

Pada awal pagi semalam. pihak mereka juga melakukan pemantauan di pasar Simpang Bekenu dan Tamu Kampung Beraya di Jalan Persisiran Pantai Miri-Bintulu.

Pemantauan berterusan akan dilakukan di Sepupok Niah, Batu Niah dan Simpang Batu Niah di Jalan Miri-Bintulu yang turut disertai oleh PDRM dan RELA Bekenu.

“Semasa pemantauan di semua kawasan, pihak MDS menasihati orang ramai wajib memakai pelitup muka dan perlu diambil bacaan suhu badan sebelum memasuki kedai.

“Orang ramai dinasihati supaya mematuhi SOP dan kita tegas dalam pemantauan ini terutamanya di kawasan tumpuan orang ramai seperti tamu, pasar ikan dan kedai makanan,” katanya.

Pada masa sama, ketika pemantauan semalam diadakan mendapati orang ramai memberi kerjasama dengan pemakaian pelitup muka.

Para perniaga juga didapati menyediakan pengimbas suhu badan dan buku pendaftaran.

See author's posts


Petr Fiala, Perdana Menteri baharu Republik Czech

PRAGUE: Presiden Czech, Milos Zeman pada Ahad melantik Petr Fiala, ketua pakatan ‘Together’ yang memenangi Plihan Raya Umum pada Oktober, sebagai ketua kerajaan baharu.

“Saya melantik anda sebagai ketua kerajaan dan mendoakan anda berjaya dalam melaksanakan tugas ini untuk manfaat semua rakyat Republik Czech,” Xinhua memetik Zeman dalam ucapannya pada majlis itu, yang disiarkan oleh televisyen Czech.

Dilahirkan di bandar Brno pada 1964, Fiala menamatkan pengajian pada 1988 di Universiti Masaryk dalam pengajian bahasa, kesusasteraan dan sejarah Czech.

Beliau pernah berkhidmat sebagai ahli sejarah di sebuah muzium di Kromeriz, seorang wartawan dan editor serta menduduki pelbagai jawatan di universiti, termasuk rektor dari 2004 hingga 2011.

Pada 2012-2013 beliau menjadi Menteri Pendidikan, Sukan, dan Belia dalam kerajaan pimpinan Petr Necas.

Pada Oktober 2013, Fiala dilantik sebagai ahli Parlimen bebas untuk dewan perwakilan dan kemudiannya menyertai Parti Demokratik Sivik (CDS) yang dipimpinnya sejak 2014.

Pada awal Oktober, parti gabungan Together yang terdiri daripada CDS, Christian and Democratic Union – Parti Rakyat Czechoslovak dan parti TOP 09, memenangi 27.12 peratus undian dalam pilihan raya Parlimen.

Pakatan itu kemudiannya bergabung dengan blok lain, mengumpul majoriti 108 kerusi. – Bernama

See author's posts


FGV unjur harga MSM RM2,400 – RM2,600 setan

KUALA LUMPUR, 24 Ogos (Bernama) — FGV Holdings Bhd (FGV) menyasarkan harga minyak sawit mentah (MSM) didagangkan sekitar RM2,400-RM2, 600 satu tan pada separuh kedua 2020.

Ketua Pegawai Eksekutifnya Datuk Haris Fadzilah Hassan berkata, harga MSM dijangka menyederhana pada suku keempat tahun ini berbanding harga yang lebih kukuh dalam jajaran RM2,700-RM2,800 satu tan pada masa ini.

Menurutnya, harga MSM kukuh pada suku kedua dan terus bertahan pada suku ketiga berikutan peningkatan semula aktiviti perdagangan, khususnya ke China dan India selepas berakhirnya Perintah Kawalan Pergerakan (PKP).

“Banyak usaha penambahan stok telah dijalankan dan inilah punca kenaikan harga MSM itu. Namun, keadaan akan menyederhana sedikit pada suku keempat yang menjadikan jumlah harga pada kadar sederhana berbanding sekarang,” katanya pada taklimat media mengenai keputusan suku kedua FGV di sini, semalam.

Haris Fadzilah berkata, FGV juga menjangkakan fenomena cuaca La Nina akan berlaku tahun ini dengan musim lembap akan berlanjutan sehingga Disember 2020 dan telah mengambil langkah perlu bagi menguruskan sistem jalan raya dan memastikan tuaian hasil dapat dilakukan.

FGV juga menjangkakan hasil purata tahunannya mencecah kira-kira tiga juta tan tahun ini manakala hasil tanda buah segarnya pula diunjur sekitar 10.8 tan hingga 10.9 tan sehektar pada separuh kedua 2020.

Ditanya sama ada pihak Lembaga Kemajuan Tanah Persekutuan (Felda) akan menamatkan Perjanjian Pajakan Tanah (LLA) dengan FGV, Haris Fadzilah berkata, jika Felda berbuat demikian, ini membolehkan FGV menjimatkan kira-kira RM1.5 bilion dari segi komitmen perbelanjaan tahunan.

Ia juga dapat meningkatkan aliran tunai serta pinjaman FGV dan Felda perlu mengambil alih semua pekerja yang berkaitan dengan perniagaan perladangan.

Menurutnya, secara keseluruhannya, terdapat 11,000 pekerja asing berkaitan segmen perladangan syarikat.

Mengikut LLA tersebut, FGV menguruskan tanah seluas 315,000 hektar milik Felda manakala ia mempunyai tanah seluas 80,000 hektar.

Pada masa ini, FGV membelanjakan kira-kira RM300 juta bagi tujuan penanaman semula, RM350 juta untuk pembajaan, RM590 juta bagi gaji dan RM270 juta dari segi perbelanjaan modal setahun untuk segmen perladangan.

Syarikat tersebut turut membayar yuran RM248 juta dan 15 peratus bahagian keuntungan kepada Felda setiap tahun.

Beliau berkata, sekiranya LLA ditamatkan, FGV akan memberi tumpuan terhadap aktiviti pertengahan hingga hiliran.

See author's posts


Bale ‘bahagia’ di Madrid

EJEN Gareth Bale bekata penyerang Real Madrid itu tidak mungkin kembali ke Liga Perdana Inggeris kerana mahu menamatkan kariernya di Bernabeu.

Bale dipercayai mempunyai hubungan sukar dengan jurulatih Real, Zinedine Zidane dan hampir dijual kepada kelab Liga Super China, Jiangsu Suning tahun lalu.

Bekas bintang Tottenham itu beberapa kali telah dikaitkan dengan perpindahan kembali ke Liga Perdana dengan Newcastle kelab terbaru yang disebut-sebut sebagai melamar pemain antarabangsa Wales itu.

Bagaimanapun ejen Bale, Jonathan Barnett berkata pemain berusia 30 tahun itu akan kekal di Sepanyol.

“Dia memiliki gaya hidup yang sangat baik. Saya tidak melihat mengapa dia tidak melihat kariernya berakhir di Madrid,” kata Barnett kepada BBC.

“Seperti yang sering saya katakan, dia cukup ‘bahagia’ di Madrid dengan kehidupan yang ingin dia jalani. Dari segi kewangan, dia tidak akan menginginkan seumur hidupnya, dan anak-anak dan cucu-cucunya,” jelasnya.

Bale telah memenangi berjaya memenangi termasuk empat gelaran Liga Juara-Juara UEFA sejak menyertai Real dengan harga rekod dunia 85 juta pound pada 2013.

Namun, dia jarang menjadi pemain utama di bawah Zidane dan telah dikritik oleh peminat dan media di Sepanyol kerana lebih meminati hobi golfnya daripada kariernya yang sebenarnya.

Walaupun dengan perselisihan itu, Bale tidak memiliki rancangan untuk menuntut perpindahan, menurut Barnett.

“Saya tidak tahu berapa nilainya,” katanya. “Gajinya cukup tinggi dan juga ke mana dia mahu pergi sangat penting dalam hidupnya. Saya tidak dapat memperhatikannya.

“Dia memenangi hampir semua perkara di dunia, kecuali Piala Dunia, tetapi sayangnya dia bermain untuk Wales jadi beberapa perkara di luarnya.

“Oleh itu, dia memenangi yang lain untuk kembali dan beraksi di Liga Perdana Inggeris adalah sesuatu yang luar biasa iaitu satu perkara yang besar. Saya rasa dia tidak mahu melakukannya pada masa ini. Dia cukup gembira bermain di Real Madrid,” tambahnya.- AFP

See author's posts


Tikar mengkuang Munah jadi pilihan

TIKAR mengkuang anyaman Munah Othman, 64, yang mula dihasilkan sejak 30 tahun lepas di Kampung Baru Selama Estet di Bandar Baharu, Kulim, masih mendapat sambutan dan menerima permintaan dalam kalangan peminat tikar itu.

Munah berkata beliau mampu menghasilkan antara 10 hingga 15 keping tikar mengkuang pelbagai saiz sebulan secara tradisional yang dijual pada harga bermula RM65 hingga RM180 dari rumah.

“Pada mulanya saya anyam tikar mengkuang ini untuk kegunaan sendiri, tak sangka pula ada orang yang datang ke rumah saya berminat dengan tikar mengkuang yang saya anyam sendiri ini malah belum ada lagi pelanggan yang minta kurang harga kalau beli tikar mengkuang saya,” kata wanita itu ketika ditemui Bernama di rumahnya baru-baru ini.

Beliau berkata proses menganyam tikar itu bermula seawal 8.30 pagi dengan bantuan suaminya, Abdul Khalid Man, 70, yang menyaksikan mereka masuk ke dalam hutan untuk mendapatkan daun mengkuang.

“Daun mengkuang ini ada duri dan insiden terkena duri sehingga luka jari-jemari dan tangan itu perkara biasa. Saya bersama suami mencari daun mengkuang ini dalam hutan lebih kurang dua atau tiga jam.

“Ada juga ketika saya dapatkan daun mengkuang daripada pokok yang ditanam di sekitar rumah saya ini tetapi tidak mencukupi,” katanya sambil menambah sejumlah 120 helai daun mengkuang boleh menghasilkan dua keping tikar bersaiz besar.

WARIS BAKAT

Munah, yang mewarisi bakat menganyam tikar mengkuang daripada ibunya, berkata hasil jualan produk itu digunakan bagi membantu Abdul Khalid, dahulunya pekerja estet, menyara 10 anak mereka yang kini berusia lingkungan 24 hingga 47 tahun.

“Buat tikar mengkuang ini kena teliti dan perlu banyak bersabar kerana ada masa tertentu sahaja kerja menganyam boleh buat untuk elak daun keras (pada tengah hari misalnya, daun akan menjadi keras dan menyukarkan kerja menganyam).

“Disebabkan minat mendalam terhadap anyaman tikar mengkuang ini, jadi saya seronok dengan apa yang saya sedang buat ini,” katanya.

Beliau turut menyatakan kesudian untuk mengajar dan mencurahkan segala ilmu yang dimilikinya jika ada golongan muda berminat mendalami seni anyaman tikar mengkuang itu.

Sementara itu, Ahli Dewan Undangan Negeri Bandar Baharu Datuk Norsabrina Mohd Noor berkata berdasarkan pengetahuannya, hanya Munah individu yang masih menganyam tikar mengkuang secara tradisional di daerah Bandar Baharu.

POTENSI DIKOMERSIALKAN

Beliau berkata, tikar mengkuang buatan Munah berpotensi untuk dikomersialkan dan pihaknya berhasrat membantu wanita itu meningkatkan penghasilan produk tersebut dengan kaedah lebih berkesan selain mampu memperturunkan ilmu anyaman tikar mengkuang kepada golongan muda.

“Dia (boleh) melatih anak-anak muda yang hilang kerja dengan cara mengambil kemahiran yang ada ini untuk menjadi usahawan menjual produk kraf tangan tempatan,” katanya yang ditemui ketika berkunjung ke rumah Munah.

Pada 1 Feb lepas, Norsabrina memuat naik dalam laman Facebook miliknya mengenai kunjungan beliau ke rumah Munah dan melihat sendiri wanita itu menganyam tikar mengkuang.

Menerusi hantaran di laman Facebook, Norsabrina antara lain menulis beliau telah mendapatkan pihak yang boleh membekalkan warna bagi tikar mengkuang kerana Munah tidak mengetahui cara untuk berbuat demikian dan hanya mampu menghasilkan tikar dengan warna asli. – Bernama

See author's posts


Status Presiden PBM: Larry Sng digesa hadir mesyuarat AMT bulan depan

KUALA LUMPUR: Timbalan Presiden Parti Bangsa Malaysia (PBM), Haniza Mohamed Talha menggesa Ahli Parlimen Julau Larry Sng untuk menghadiri mesyuarat khas Ahli Majlis Tertinggi (AMT) pada 3 November ini bagi menjawab persoalan berhubung status presiden parti berkenaan.

Haniza berkata, kehadiran Sng akan menjawab persoalan dan tanda tanya berhubung kedudukan Ahli Parlimen Ampang Datuk Zuraida Kamaruddin sebagai presiden PBM yang sah.

“Ini penting bagi menjawab persoalan dan tanda tanya yang dibangkitkan mengenai kedudukan Zuraida sebagai Presiden PBM yang sah, sepertimana yang diumumkan pada Persidangan Agung Tahunan Parti Bangsa Malaysia pada 7 Oktober lepas dan telah diperakui dalam minit mesyuarat AMT ke-6,” katanya dalam kenyataan hari ini.

Haniza berkata, mesyuarat itu termaktub dalam Fasal 21 (1) Perlembagaan PBM yang membolehkan Majlis Tertinggi PBM atas permintaan bertulis oleh sekurang-kurangnya satu pertiga satu per tiga daripada keseluruhan ahli Majlis Tertinggi untuk mengadakan mesyuarat bagi menyelesaikan isu tertentu.

Sng dalam kenyataan dimuat naik dalam akaun Facebooknya semalam berkata, tidak pernah meletak atau melepaskan jawatan sebagai presiden parti itu selain memaklumkan akan bertanding menggunakan lambang parti PBM pada Pilihan Raya Umum ke-15 akan datang.

Dalam hantaran di akaun Facebook yang sama petang ini, Sng sekali lagi menegaskan beliau masih presiden parti yang sah seperti dalam rekod Jabatan Pendaftaran Pertubuhan Malaysia (RoS).

Sng dipilih sebagai presiden pada mesyuarat khas persidangan agung parti itu bagi penggal 2021-2024 yang berlangsung di Sibu, Sarawak pada 8 Januari lepas. – Bernama

See author's posts


Peningkatan kes COVID, selesema tambah tekanan ke atas hospital di UK

LONDON: Kemudahan penjagaan kesihatan Britain berhadapan tekanan yang semakin teruk berikutan peningkatan jumlah pesakit yang menghidap selesema dan COVID-19 dengan pesakit terpaksa menunggu lama serta kelewatan perkhidmatan ambulans, menurut Agensi Anadolu.

Sejak bermula musim sejuk pada Disember tahun lepas, Perkhidmatan Kesihatan Kebangsaan (NHS) Britain menjadi agenda penting negara dengan kerajaan teruk dikritik kerana “berdiam diri terhadap krisis NHS”.

Selain peningkatan kes selesema dan COVID, mogok oleh kakitangan penjagaan kesihatan termasuk jururawat, doktor dan pekerja ambulans meningkatkan beban NHS.

Stephen Powis, pengarah perubatan nasional NHS, menunjukkan kes koronavirus dan selesema yang semakin meningkat di seluruh Britain sebagai “pendemik kembar”.

“Malangnya, angka selesema terbaharu ini membimbangkan, dengan kes meningkat tujuh kali ganda dalam tempoh sebulan sahaja dan kesan berterusan COVID-19 menjejaskan teruk petugas yang 50 peratus tidak hadir bertugas menjelang akhir November,” katanya pada 30 Dis.

Kenyataannya itu dibuat selepas angka NHS menunjukkan jumlah kes selesema di hospital UK meningkat tujuh kali ganda dalam sebulan dengan 3,746 kes sehari dirawat di hospital akibat selesema pada minggu terakhir Disember, meningkat daripada 520 sebulan sebelumnya.

Sehari selepas itu, media mendedahkan bahawa pesakit di Scotland dirawat di luar hospital akibat koronavirus dan selesema yang diburukan lagi apabila ramai kakitangan jatuh sakit.

Pada 6 Jan, NHS mengeluarkan angka lain yang menunjukkan peningkatan kes selesema mencetuskan ancaman kepada sistem kesihatan. Ia berkata kes selesema meningkat 47 peratus sepanjang minggu pertama tahun itu.

“Minggu lalu, terdapat purata 5,441 orang sehari di hospital dengan selesema berbanding 3,746 minggu sebelumnya – meningkat hampir 50 peratus dalam tujuh hari,” katanya.

Dengan isu itu bertukar menjadi “krisis,” hospital dan ambulans di seluruh UK mula mengisytiharkan “insiden kritikal” sejak awal Disember dengan orang ramai diminta tidak menghubungi nombor kecemasan 999 kecuali benar-benar mengancam nyawa.

Pada 2 Jan, Matthew Taylor, ketua Konfederasi NHS, turut menyatakan bahawa perkhidmatan kesihatan berhadapan “tekanan yang tidak dapat ditanggung lagi,” dan sehari selepas amaran ini, media tempatan melaporkan seorang wanita di UK meninggal dunia selepas lebih 16 jam menunggu ambulans.

Pada 5 Jan, seorang lelaki berusia 56 tahun di Ireland Utara menunggu lebih 100 jam di atas troli di jabatan A&E walaupun mengalami jangkitan buah pinggang yang serius.

Selain beberapa siri tindakan mogok oleh pelbagai kumpulan termasuk kakitangan kereta api dan pekerja pos, beribu-ribu pekerja penjagaan kesihatan turut mengadakan beberapa siri mogok berhubung pertikaian gaji dan syarat kerja.

“Menteri enggan berbincang. Kakitangan kejururawatan tiada pilihan,” kata Royal College of Nursing yang mengumumkan mogok oleh jururawat di England pada 18-19 Jan.

Selain jururawat, kira-kira 25,000 pekerja ambulans dijangka melancarkan mogok pada 23 Jan disebabkan pertikaian gaji yang berterusan. – Bernama.

See author's posts


Anak syarikat Genting Malaysia, Resorts World Miami lupus tanah di Miami bernilai AS$1.225 bilion

KUALA LUMPUR: Anak syarikat milik penuh Genting Malaysia Bhd (GenM) Resorts World Miami LLC telah memeterai perjanjian jual beli bersyarat dengan Smart Miami City LLC untuk pelupusan empat bidang tanah di Miami dengan sejumlah tunai AS$1.225 bilion atau RM5.43 bilion.

Dalam makluman kepada Bursa Malaysia hari ini, GenM berkata, tanah itu yang secara kolektif dikenali sebagai Miami Herald Land berkeluasan kira-kira 673,691 kaki persegi atau 6.26 hektar, terletak berhampiran dengan kawasan komersial, kediaman dan membeli-belah di Miami, Florida.

Katanya cadangan pelupusan itu memberi peluang kepada GenM untuk memanfaatkan pertumbuhan pasaran dan merealisasikan nilai penting dalam aset bukan teras pada harga yang menarik serta meningkatkan kedudukan tunai syarikat.

“Ini memberikan GenM fleksibiliti kewangan untuk operasi dan pelaburan masa depannya,” kata GenM.

Berdasarkan pertimbangan pelupusan, GenM dijangka memperoleh anggaran keuntungan daripada penjualan sebanyak AS$967 juta (bersamaan RM4.29 bilion)

“Hasil tunai yang akan dijana daripada cadangan pelupusan itu bertujuan digunakan untuk tujuan korporat dan pelaburan am, termasuk pembiayaan pelaburan masa depan,” tambahnya. – Bernama

See author's posts


RUMAH DAIF BERTUKAR SELESA

KUCHING: Lapan beranak di Kampung Pantai Pandak kini mampu tersenyum lega apabila rumah yang didiami sebelum ini daif kini berubah wajah apabila dibaiki menerusi Program Penambahbaikan Rumah Miskin Sarawak (PPRMS).

Antara kerja pembaikan dilaksanakan ialah menggantikan atap rumah yang bocor, struktur dinding dan lantai rumah yang uzur supaya lebih kukuh dan selamat didiami oleh pemilik rumah.

Zaliah Ulis, 45, berkata, beliau menetap di rumah tersebut selama 13 tahun bersama lima anaknya dan salah seorang daripada anaknya merupakan Orang Kurang Upaya (OKU).

“Jika sebelum ini, rumah yang kami sekeluarga didiami seperti menunggu masa untuk runtuh, rasa tidak selamat dan tidak selesa dengan keadaan yang agak sempit.

“Hendak baiki tetapi tak mampu kerana suami hanya bekerja sebagai nelayan dan hasil pendapat juga tidak mencukupi untuk perbelanjaan keluarga.

Zaliah berkata, bantuan PPRMS itu telah meringankan beban yang dihadapi oleh keluarganya.

Bantuan PPRMS telah dilaksanakan pada Oktober lepas dan kini ia telah siap sepenuhnya, jika dibandingankan dengan keadaan rumah sekarang, kami sekeluarga rasa selamat dan tidak rasa takut untuk menetap di rumah jika dibandingkan sebelum ini.

“Terima kasih kepada kerajaan Gabungan Parti Sarawak (GPS) kerana telah membantu keluarga kami untuk mendapatkan tempat tinggal yang selesa,” katanya.

Mengulas lanjut, Zaliah memaklumkan bahawa anak OKUnya menghidapi penyakit Hurler Syndrome (MPS 1) tidak menerima bantuan daripada Jabatan Kebajikan Malaysia (JKM).

“Sebelum ini Nuri Shafaraziah Abdullah, 5, pernah menerima bantuan daripada Jabatan Kebajikan sebanyak RM150 sebulan namun begitu bantuan ini dihentikan setelah anaknya masuk ke sekolah Program Pemulihan Dalam Komuniti (PDK).

“Saya berharap agar pihak kerajaan dapat membantu untuk meringankan beban kami sekeluarga dengan menampung kos rawatan perubatan anak saya ini, jika dilihat dalam sebulan sahaja kos perubatan mencecah RM1,800.

“Sekiranya tidak ada ubat, anggota badan kemungkinan akan terencat dan tidak ada pembesaran serta kemungkinan akan cacat,” katanya.

Susulan itu, Ahli Dewan Undangan Negeri (ADUN) Pantai Damai, Datuk Dr. Abdul Rahman Junaidi memaklumkan terdapat dua PDK di kawasan itu belum menerima bantuan daripada pihak JKM.

“Di kawasan Pantai Damai ini terdapat dua PDK iaitu PDK 1Malaysia dan PDK Kampung Buntal didapati bahawa bantuan bulanan yang selalunya disediakan untuk pelatih kita kepada PDK ini berhenti sejak Mac lalu.

“Sebahagian daripada ibu bapa mengadu mereka tidak menerima bantuan ini, jadi saya akan mengadakan lawatan susulan untuk mendapat maklumat daripada JKM mengenai perkara ini dan dalam keadaan seperti ini bantuan ini sepatutnya diteruskan seperti biasa,” katanya.

Oleh Jeakqleyn Yacho

See author's posts


Terubuk Batang Lassa jadi buruan

IKAN Terubuk dari Sungai Batang Lassa sentiasa menjadi ‘buruan’ kerana tekstur dagingnya lebih ‘cantik’ dan manis berbanding yang diimport.

Di Sungai Batang Lassa, spesies ikan itu atau dikenali dengan nama saintifik, Tenualosa macrura, hanya boleh diperoleh di Selat Melaka dan Madagascar.

Ikan terubuk mendapat permintaan yang tinggi dengan harga pasaran boleh mencecah sehingga ratusan ringgit.

Telur terubuk segar juga menjadi buruan pembeli, dengan harganya boleh mencecah ratusan ringgit sekilogram.

Musim bertelur ikan terubuk kebiasaannya dari bulan Jun hingga Oktober setiap tahun.

Pendapatan yang lumayan itu membuatkan nelayan sanggup bersabar dan bersengkang mata kerana lebih banyak terubuk ditangkap, semakin tinggi pulangan dapat diraih.

Seorang nelayan dikatakan mampu ‘melabuh’ antara dua hingga tiga pukat ketika air pasang untuk mendapat terubuk jenis itu.

Masa sekurang-kurangnya tiga hingga lapan jam diperlukan untuk menaikkan ikan terubuk. Dengan ia adalah tertakluk kepada keadaan air.

Jika bernasib baik, seorang nelayan boleh mendaratkan tiga hingga lima ekor ikan dalam satu-satu masa.

Tidak ramai tahu, ikan ini juga dikenali sebagai ’emprit’. Lazimnya, emprit saiznya lebih kecil dan lebih banyak tulang berbanding terubuk dewasa.

Hanya mereka yang pakar, berpengalaman dan tahu habitat terubuk mampu menaikkan ikan berkenaan.

Sifatnya yang liar dan agak sensitif dengan persekitaran juga menyebabkannya sukar diperolehi.

Kira-kira seramai 200 nelayan menjalankan aktiviti penangkapan ikan terubuk di Sungai Batang Lassa, kebanyakan mereka adalah dari perkampungan nelayan di sekitar Daro, Kampung Badong, Kampung Tebaang, Kampung Itol dan Kampung Pangtray.

Mereka bertuah kerana dikurniakan Sungai Batang Lassa, antara lokasi tumpuan bagi mendapatkan bekalan ikan terubuk segar di Sarawak, selain Sungai Batang Lupar.

Oleh AKUN GIMAN

See author's posts


Liga Perdana Rugbi: England tolak pemain asing

LONDON: Ketua Eksekutif Ragbi Perdana, Simon Massie-Taylor berpendirian teguh tidak akan memilih pemain yang berpangkalan di luar negara untuk tugas antarabangsa.

Matlamat pendekatan itu adalah untuk memastikan bintang terkemuka negara kekal di laman sendiri, mengukuhkan Liga Perdana dan ketua jurulatih akan punya pendekatan lebih meluas ke atas pemainnya.

Jack Willis, bagaimanapun, telah dipilih semasa Six Nations baru-baru ini di bawah klausa “keadaan luar biasa” selepas pemain sayap itu menyertai gergasi Perancis Toulouse berikutan kejatuhan kewangan Wasps.

Jurulatih England, Steve Borthwick telah menggesa pelonggaran dasar supaya beliau boleh memilih pemain terbaik  termasuk yang sedang melalui saringan, hooker Luke Cowan-Dickie, lock David Ribbans dan centresJoe Marchant, semuanya telah menandatangani, bermain untuk kelab 14 Terbaik Perancis pada musim depan.

Namun begitu, penjanjian perlawanan profesional baharu yang telah ditetapkan dan berkuat kuasa mulai Julai 2024, kekal.

“Daripada RFU (Kesatuan Bola Sepak Ragbi), kita dan juga perspektif pemain, kita semua melihat kepentingan pemain antarabangsa England bermain di dalam negara,” kata Massie-Taylor kepada agensi berita PA Britain.

“Peruntukan wujud untuk keadaan luar biasa yang mungkin masih akan diteruskan, tetapi kami semua bersetuju pemain antarabangsa England harus bermain di Liga Perdana.”

Jurulatih Saracens Mark McCall telah menggesa RFU untuk mengikuti contoh negara lain dengan membawa masuk kontrak pusat untuk pemain England.

Kelab semakin bimbang bahawa pemain yang mereka bangunkan akan menghabiskan sebahagian besar musim ini untuk tugas England.

Kelab-kelab liga utama beroperasi dalam persekitaran kewangan yang tidak menentu – Worcester dan Wasps telah ditendang keluar dari liga utama Inggeris selepas gagal pada awal musim ini.

Massie-Taylor berkata, sistem sedia ada telah berfungsi dengan baik tetapi menambah terdapat perbincangan tentang cara ia boleh diperbaiki.

Pada masa sama, beliau akui tekanan kewangan yang dihadapi kelab itu.

Katanya, perbincangan akan diadakan untuk menangani nasib pemain memandangkan keadaan kewangan kelab itu agak rapuh pada masa ini. – AFP

See author's posts


Pacu aktiviti ekonomi, sosial

DALAT: Kampung Balan Seberang yang berada kira-kira 8 kilometer dari Pekan Dalat akan dihubungi dengan jalan raya dalam masa yang terdekat ini.

Ia berikutan projek pembinaan jalan sepanjang satu kilometer dari  kampung jiran di sebelah ulu, Kampung Tanam Seberang menghala ke kampung tersebut  yang juga berada di sepanjang Batang Oya.

Jalan yang bakal dibina itu adalah sambungan kepada Jalan Kampung Medong-Tanam yang  melewati beberapa kampung  di seberang Pekan Dalat.

Menteri Kebajikan, Kesejahteraan Komuniti, Wanita, Keluarga dan Kanak-kanak Dato Sri Fatimah Abdullah baru-baru ini telah melawat ke tapak projek yang amat didambakan penduduk tempatan berkenaan.

Beliau, yang juga merupakan Ahli Dewan Undangan Negeri Dalat, ditemani oleh Pegawai Daerah Dalat, Kueh Lei Poh dan Jurutera Bahagian Jabatan Kerja Raya Bahagian Mukah, Abdul Talib Jarni pada pemantauan berkenaan.

Adalah difahamkan  Kampung Balan mempunyai 11 rumah yang dihuni oleh 20 keluarga yang terdiri daripada lebih 80 penduduk.

Aktiviti utama mereka ialah nelayan sungai dan petani dan kini mereka bergantung kepada pengangkutan sungai, termasuk bagi anak-anak mereka yang belajar di Sekolah Kebangsaan Kampung Balan yang berada di seberang sungai.

Justeru, dengan adanya jalan pemacuan atau spur road yang bernilai RM7 juta ini, mereka tidak perlu mengharungi bahaya terutama musim tengkujuh yang mana arus sungai adalah sangat deras  pada masa itu dan boleh membahayakan mereka yang mengguna perahu.

Selain itu, kemunculan buaya di Batang Oya semenjak beberapa tahun yang lalu juga menambahkan kerisauan penduduk yang bergantung dengan pengangkutan sungai.

Oleh HENRY B SIYU

See author's posts


Pokok Damar Hitam Siput Daun Besar ditemukan semula

BESUT: SPESIES pokok Damar Hitam Siput Daun Besar atau nama saintifiknya Shorea kuantanensis yang dilaporkan pupus pada 2010, berjaya ditemukan semula di Taman Eko-Rimba Lata Tembakah yang terletak di Hutan Simpan Pelagat, Hulu Besut di sini.

Ketua Pengarah Perhutanan Semenanjung Malaysia (JPSM), Datuk Mohd Ridza Awang berkata tiga batang pokok dari kumpulan kayu keras sederhana itu ditemukan semula pada Ogos 2014 oleh Mohd Nasir Mohd dan Salleh Endut yang ketika itu bertugas sebagai pegawai di jabatan itu.

“Pada asalnya spesies Shorea kuantanensis telah direkodkan hanya ditemui di Hutan Simpan Bukit Goh, Kuantan, Pahang pada 1936. Bagaimanapun spesies pokok tersebut telah dilaporkan pupus oleh ‘Malaysia Plant Red List Peninsular Malaysia Dipterocarpaceae’ pada 2010 akibat pertukaran status guna tanah kawasan Hutan Simpan Bukit Goh kepada ladang sawit,” katanya.

Beliau berkata demikian pada sidang media penemuan semula pokok Damar Hitam Siput Daun Besar di Taman Eko-Rimba Lata, Hutan Simpan Pelagat, di sini semalam.

Katanya tiga batang pokok yang ditemui itu berukuran lilit antara 28 hingga 76 sentimeter dan berumur antara 28 hingga 76 tahun.

Katanya susulan penemuan itu, JPSM dengan kerjasama Jabatan Perhutanan Negeri Terengganu telah mengambil langkah pemeliharaan dan pemuliharaan spesies pokok berkenaan dengan menubuhkan petak Hutan Yang Mempunyai Nilai Pemuliharaan Yang Tinggi (HCVF) di kawasan ia ditemukan iaitu di Hutan Simpan Pelagat.

“Penubuhan HCVF ini akan dapat memastikan Shorea kuantanensis dapat diuruskan dan dipulihara secara efektif bagi mengelakkan kepupusannya. Kawasan tersebut tidak akan dibenarkan sebarang aktiviti yang mengganggu tumbesaran pokok tersebut seperti aktiviti pembalakan,” katanya.

Selain itu katanya Jabatan Perhutanan Negeri Terengganu turut bekerjasama dengan Jabatan Perhutanan Negeri Pahang untuk mengagihkan anak benih pokok Damar Hitam Siput Daun Besar bagi ditanam di kawasan bersesuaian sekitar Kuantan, Pahang.

Dalam pada itu katanya, pihaknya juga telah mengumpul lebih 2,000 stok anak benih pokok berkenaan untuk disemai di lokasi bersesuaian.

Sementara itu Mohd Nasir berkata pokok tersebut dijumpai ketika beliau dan rakannya Salleh sedang menyiapkan sebuah buku berkenaan tumbuh-tumbuhan untuk rujukan kakitangan JPSM.

Katanya ketika itu beliau bertugas sebagai Pegawai Penyiasat Kanan Jabatan Perhutanan Negeri Pahang manakala Salleh pula bertugas sebagai Renjer Hutan Tertinggi di Jabatan Perhutanan Negeri Terengganu.

“Terdapat kira-kira 10 spesies damar hitam seperti Damar Hitam Gajah dan Damar Hitam Telepok, namun tidak banyak maklumat yang dapat diperoleh berkaitan Damar Hitam Siput Daun Besar. Kini walaupun telah bersara, saya dan Salleh masih berusaha untuk mengumpul maklumat berkenaan spesies ini bagi rujukan generasi akan datang,” katanya. – BERNAMA

See author's posts


BSN Sibu diserbu orang ramai

SIBU: Bank Simpanan Nasional (BSN) Cawangan Sibu diserbu orang ramai
berikutan pembayaran Bantuan Prihatin Nasional (BPN) yang bermula semalam.

BSN adalah institusi kewangan yang dipertanggungjawabkan oleh kerajaan
untuk melaksanakan pembayaran BPN kepada penerima.

Menurut info dari bank berkenaan, orang ramai yang berkunjung ke cawangan
BSN semalam berkemungkinan tidak mempunyai akses internet atau kemudahan
perbankan atas talian untuk menyemak status BPN mereka.

“BSN ada mengeluarkan notis atau hebahan mengenai proses pembayaran
BPN di media sosial untuk rujukan orang ramai.

“Oleh itu, bagi mereka yang layak atau lulus, mereka boleh membuat
pengeluaran di mana-mana ATM yang berdekatan, itu jika perlu,” katanya
apabila ditemui pemberita.

Bagi yang mempunyai akses internet, semakan BPN boleh dibuat di laman
portal BPN, tambahanya.

Sementara itu, BSN menerusi hebahannya berkata, pembayaran BPN akan dibuat
dalam dua fasa, pada April dan Mei 2020, dengan fasa pertama pembayaran
menerusi pengkreditan ke akaun akan dilaksanakan secara berperingkat bermula 6
April 2020 hingga 15 April 2020.

“Pengeluaran wang tunai boleh dibuat di semua ATM rangkaian MEPS di
seluruh negara, yang mana caj RM1 bagi urus niaga pengeluaran tunai antara bank
di semua ATM dikecualikan sepanjang tempoh Perintah Kawalan Pergerakan (PKP)
berlangsung,” katanya.

Dalam pada itu, BSN turut menasihatkan penerima untuk sentiasa mempraktikkan
penjarakan sosial sejauh satu meter serta mengunjungi cawangan BSN sekiranya
perlu saja.

Bagi penerima status pengkreditan Gagal kredit dan tiada rekod, penerima
dinasihatkan untuk membuat semakan kelayakan masing-masing secara atas talian
terlebih dulu dengan melayari laman web Lembaga Hasil Dalam Negeri Malaysia
(LHDN) (https://www.hasil.gov.my)
dan https://bpn.hasil.gov.my.

“Kami juga menggalakkan transaksi melalui myBSN kepada pemegang akaun
BSN,” katanya.

See author's posts


Lelaki maut jatuh dari tingkat 4

EARL ANEK

BINTANGOR: Seorang lelaki berusia 29 tahun, berasal dari Ulu Belaga meninggal dunia setelah jatuh dari tingkat empat salah sebuah bangunan di Jalan Dermaga.

Ketua Polis Daerah (KPD) Meradong, DSP Sekam Anoi berkata, pihaknya menerima panggilan kecemasan berhubung kejadian tersebut pada sekitar 10.40 malam.

Jelasnya, menurut pengadu (adik perempuan mangsa), lebih kurang 9.30 malam, mangsa (abangnya) dalam keadaaan mabuk berdiri di luar pintu jendela bilik tidur dari aras tingkat empat menghala ke Jalan Dermaga.

“Pada 10.20 malam tadi (kelmarin), semasa dia dan kakaknya berada di bilik sebelah bilik mangsa, dia terdengar benda jatuh ke bawah lalu dia melihat ke bawah dan melihat abangnya terbaring di kaki lima di bawah bangunan tersebut.

“Dia dan kakaknya bergegas turun ke tempat kejadian dan didapati mangsa dalam keadaan berdarah yang keluar dari hidung.

“Selain itu, kaki mangsa juga berdarah dan keadaan mangsa sudah lemah,” katanya menerusi satu kenyataan, pagi semalam.

Katanya, sekitar 10.35 malam, adik mangsa membawa mangsa dengan menggunakan kereta jenis Perodua Kancil adik iparnya pergi ke klinik untuk mendapatkan rawatan.

“Sekitar 11.05 malam, penolong pegawai perubatan mengesahkan mangsa telah meninggal dunia.

“Adik serta ahli keluarga mangsa tidak mahu mangsa dibuat bedah siasat atau mendakwa mana-mana pihak kerana percaya kejadian itu tiada unsur jenayah serta mangsa dipercayai keadaan mabuk dan dipercayai minum minuman keras.

“Laporan polis dibuat hanya untuk mendapat sijil kematian mangsa.

“Setakat ini, kes tersebut diklasifikasikan sebagai Kes Mati Mengejut (SDR),” ujarnya.

See author's posts


Beli ikan sebelum mengundi

MUKAH: Pasar basah Mukah tetap meriah menerima kunjungan orang ramai, lebih-lebih lagi menjelang pengundian esok bagi Pilihan Raya Umum ke-15 (OPRU-15).

Malah sesetengahnya membeli sayur-sayuran dan ikan kerana khuatir tiada masa untuk berbuat demikian esok memandangkan turun mengundi bagi menunaikan tanggungjawab.

“Kerana esok kita akan turun mengundi, tak pasti pukul berapa kita pergi dan habis mengundi. Kemungkinan besar kita tak sempat nak beli ikan (esok).

“Jadi hari ini mahu tak mahu saya harus membeli. Apatah lagi cuaca sekarang tak menentu, entah adakah tidak ikan dijual esok,” kata salah seorang pelanggan yang ditemui hari ini.

Utusan  Sarawak yang membuat tinjauan rambang di Pasar Basah Mukah hari ini mendapati ramai pelanggan sedang membeli ikan.

Ia semedikian kerana kebanyakan meja jualan  masih dipenuhi oleh hasil laut yang menyebabkan orang ramai berada di lokasi popular Mukah itu, biarpun ia sudah hampir ke tengah hari.

Seorang peniaga memberitahu pada musim cuaca yang tidak menentu, ada pelanggan tidak terlalu menghiraukan harga dan jika pun ada naik sedikit, mereka menganggap ia sebagai perkara biasa.

Oleh Henry B Siyu

See author's posts


Niat pancing ikan, buaya pula sangkut pada mata kail

BETONG: Seorang pemancing terkejut apabila seekor buaya sepanjang tiga meter tersangkut pada mata kail yang dipasangnya di Sungai Kampung Hilir Betong dekat sini pagi tadi.

Pihak Angkatan Pertahanan Awam Malaysia (APM) yang bergegas lokasi setelah menerima laporan, mengambil masa kira-kira 25 minit untuk menangkap buaya itu sebelum ia berjaya dinaikkan ke darat.

Pegawai Pertahanan Awam Daerah (PPAD) Betong, Lt (PA) Desem Samuel berkata pihaknya menerima panggilan kecemasan pada jam 9.30 pagi tadi.

“Sepasukan empat anggota APM yang diketuai Sarjan (PA) Micheal Awan Aing dikerahkan ke lokasi sejurus selepas itu.

“Setiba di lokasi, didapati seekor seekor buaya masih tersangkut pada mata kail.

“Kita berjaya menangkap dan mengikat reptilia itu sebelum membawanya balik ke Pejabat Kawalan Operasi Daerah (PKOD) APM Betong.

“Ia kemudian diserahkan kepada Perbadanan Perhutanan Sarawak (SFC) untuk tindakan selanjutnya.

“Pihak APM Betong berterima kasih kepada pengadu kerana menghubungi kami mengenai penemuan ini.

“Tindakannya telah menyelamatkan nyawa penduduk kampung di samping melindungi buaya katak berkenaan,” kata Desem.

Desem turut menasihati orang ramai sekiranya menjumpai binatang liar atau berbisa diminta terus menghubungi APM atau bomba yang lebih berpengalaman dalam menangani situasi terbabit.

Oleh VALENTINE NGUMBANG & ADI SAFARMAN

See author's posts